Nhyehyɛe a Yɛde Som “Asomdwoe Nyankopɔn No” | Onyankopɔn Ahenni\nYehowa yɛ nhyehyɛe ma ne nkurɔfo nkakrankakra\n1, 2. Nsakrae bɛn na wɔyɛe wɔ Ɔwɛn-Aban no ho wɔ January 1895, na nsɛm bɛn na anuanom ka faa ho?\nBERE a Bible Suani John A. Bohnet a ɔyɛ nsi no nsa kaa Ɔwɛn-Aban a ɛbae January 1895 no, nea ohui no maa n’ani gyei kɛse. Ná nsɛmma nhoma no nnuraho yɛ foforo. Ná mfonini a ɛwɔ anim no yɛ abantenten bi a esi mpoano a atifi nkanea kyerɛ po so hyɛn kwan. Ná mfonini foforo no ho amanneɛbɔ a ɛwɔ nsɛmma nhoma no mu asɛmti ne “Yɛn Nnuraho Foforo.”\n2 Onua Bohnet ani gyei araa ma ɔkyerɛw krataa kɔmaa Onua Russell sɛ: “Ɛyɛ me anigye sɛ ƆWƐN ABAN no Nnuraho ayɛ fɛ saa.” Bible Suani nokwafo foforo, John H. Brown, nso kyerɛw krataa de kaa nnuraho no ho asɛm sɛ: “Ɛyɛ fɛ yiye. Ɛwom sɛ asorɔkye ne ahum rebɔ saa abantenten no de, nanso egyina ne fapem so pintinn.” Saa nnuraho foforo no ne nsakrae a edi kan a anuanom hui saa afe no—nanso na ɛnyɛ ɛno ne nea etwa to. Wɔsan huu nsakrae kɛse foforo nso wɔ November mu. Anwonwasɛm ne sɛ, na ɛno nso fa ɛpo a ɛrebɔ asorɔkye ho.\n3, 4. Ɔhaw bɛn na wɔkaa ho asɛm wɔ Ɔwɛn-Aban a ɛbae November 15, 1895 no mu, na nsakrae kɛse bɛn na wɔkaa ho asɛm?\n3 Ɔwɛn-Aban a ɛbae November 15, 1895 no mu asɛm bi kaa ɔhaw bi a na asɔre ho asɛm pefee sɛ: Ɔhaw bi a ɛrekɔ so resɛe asomdwoe a ɛwɔ Bible Asuafo no mu no. Ná anuanom dodow no ara regye akyinnye wɔ nea ɔfata sɛ ɔyɛ ɔkannifo wɔ asafo a wɔwom wɔ wɔn mpɔtam no ho. Nea ɛbɛyɛ na wɔaboa anuanom ma wɔahu nea ɛsɛ sɛ wɔyɛ na ama wɔagyae akyinnye a ɛde mpaapaemu ba no, wɔde ahyehyɛde no totoo po so hyɛn ho. Afei, wogye toom pefee sɛ, na wɔn a wodi asafo no anim no ntotoo nneɛma yiye wɔ ahyehyɛde a ɛte sɛ po so hyɛn no mu a ɛbɛma wɔatumi agyina ahum kɛse ano. Ɛnde, na dɛn na ɛsɛ sɛ wɔyɛ?\n4 Nsɛmma nhoma no kae sɛ, po so hyɛn mu panyin a onim adwuma hwɛ ma wɔde nneɛma a wɔde gye nkwa gu hyɛn no mu, na ɔhwɛ nso sɛ ɛhyɛn no mu adwumayɛfo no bɛyɛ krado na sɛ ahum bi hyia ɛhyɛn no a, wɔatumi abɔ ho ban. Saa ara na ɛsɛ sɛ wɔn a wodi ahyehyɛde no anim no hwɛ sɛ asafo ahorow no nyinaa asiesie wɔn ho a wobetumi agyina tebea ahorow a ɛyɛ den ano. Nsɛmma nhoma no kaa nsakrae kɛse bi a na ɛbɛma wɔatumi ayɛ saa no ho asɛm. Ɛde akwankyerɛ mae sɛ, womfi ase ntɛm ara “mpaw mpanyimfo wɔ asafo biara mu” mma “ ‘wɔnhwɛ’ nguankuw no so.”—Aso. 20:28.\n5. (a) Dɛn nti na nhyehyɛe a edi kan a wɔde paw asafo mu mpanyimfo no yɛ ade a ɛbae wɔ ne bere mu? (b) Nsɛmmisa bɛn na yebesusuw ho?\n5 Saa nhyehyɛe a edi kan a wɔyɛe de paw asafo mu mpanyimfo no yɛ ade a ɛbae wɔ ne bere mu a ɛma wotumi hyehyɛɛ asafo ahorow a ɛyɛ den. Ɛboaa yɛn nuanom ma wotumi gyinaa tebea ahorow a emu yɛ den a Wiase Ko I no de bae no ano. Wɔ mfe a edi hɔ mu no, nsakrae pa foforo a wɔyɛe wɔ ahyehyɛde no mu no boaa Onyankopɔn nkurɔfo ma wosiesiee wɔn ho yiye de som Yehowa. Bible nkɔmhyɛ bɛn na ɛkaa saa nsakrae yi ho asɛm? Nsakrae ahorow a wɔayɛ wɔ ahyehyɛde no mu bɛn na woahu? Mfaso bɛn na woanya afi mu?\n“Mɛpaw Asomdwoe sɛ Wo Hwɛfo”\n6, 7. (a) Yesaia 60:17 kyerɛ dɛn? (b) Dɛn na ‘ɔhwɛfo’ ne ‘adwuma so panyin’ ho asɛm a wɔkae no kyerɛ?\n6 Sɛnea yesusuw ho wɔ nhoma yi Ti 9 no, Yesaia hyɛɛ nkɔm sɛ Yehowa behyira ne nkurɔfo ma wɔadɔɔso. ( Yes. 60:22) Nanso, Yehowa hyɛɛ bɔ sɛ ɔbɛyɛ nea ɛsen saa koraa. Wɔ saa nkɔmhyɛ no ara mu no, ɔkae sɛ: “Mede sika kɔkɔɔ besi kɔbere ananmu, na mede dwetɛ asi dade ananmu, na kɔbere asi dua ananmu, na dade asi abo ananmu. Na mɛpaw asomdwoe sɛ wo hwɛfo na trenee ayɛ w’adwuma so panyin.” ( Yes. 60:17) Saa nkɔmhyɛ yi kyerɛ dɛn? Na ɛnnɛ, ɛfa yɛn ho dɛn?\nNneɛma a wɔde sisii nneɛma foforo ananmu no yɛ nsakrae pa\n7 Yesaia nkɔmhyɛ no ka sɛ wɔde biribi foforo besi biribi ananmu. Nanso, momma yɛnhyɛ no nsow sɛ nneɛma a wɔde sisii nneɛma foforo ananmu no yɛ nsakrae pa. Sika kɔkɔɔ a wɔde sii kɔbere ananmu no yɛ nsakrae pa, na saa ara na nneɛma a aka a wɔde sisii foforo ananmu no nso yɛ papa. Enti, Yehowa nam saa mfatoho yi so hyɛɛ nkɔm sɛ ɔbɛma tebea a ne nkurɔfo wom no anya nkɔso nkakrankakra. Nkɔso bɛn na nkɔmhyɛ no reka ho asɛm no? Yehowa nam ‘ɔhwɛfo’ ne ‘adwuma so panyin’ ho asɛm a ɔkae no so kyerɛe sɛ ɔbɛma nhyehyɛe a wɔde hwɛ ne nkurɔfo so no atu mpɔn nkakrankakra.\n8. (a) Hena na wama nkɔso a ɛwɔ Yesaia nkɔmhyɛ no mu no aba? (b) Yɛbɛyɛ dɛn anya nkɔso no so mfaso? (Hwɛ adaka a n’asɛmti ne “ Ɔbrɛɛ Ne Ho Ase Gyee Nteɛso Toom” no nso.)\n8 Hena na ɔma ahyehyɛde no nya saa nkɔso yi? Yehowa kae sɛ: “Mede sika kɔkɔɔ besi, . . . mede dwetɛ asi, . . . na mɛpaw asomdwoe.” Nokwasɛm ne sɛ, ɛnyɛ nnipa mmɔdenbɔ na ama asafo no anya nkɔso, na mmom efi Yehowa ankasa hɔ. Efi bere a Yehowa de Yesu sii ahengua so sɛ Ɔhene no, Yehowa ama ne Ba no de saa nkɔso yi aba asafo no mu. Yɛyɛ dɛn nya saa nsakrae yi so mfaso? Kyerɛwsɛm koro no ara ka sɛ, saa nkɔso no de “asomdwoe” ne “trenee” bɛba. Sɛ yegye Onyankopɔn akwankyerɛ tom na yɛyɛ nsakrae a, asomdwoe tena yɛn mu, na ɔdɔ a yɛwɔ ma adetrenee ka yɛn koma ma yɛsom Yehowa a ɔsomafo Paulo frɛɛ no “asomdwoe Nyankopɔn no.”—Filip. 4:9.\n9. Dɛn na ɛma biakoyɛ tena asafo no mu ma biribiara kɔ so wɔano wɔano, na dɛn ntia?\n9 Paulo san kyerɛw Yehowa ho asɛm sɛ: “Onyankopɔn nyɛ sakasaka Nyankopɔn, na mmom asomdwoe Nyankopɔn.” (1 Kor. 14:33) Momma yɛnhyɛ no nsow sɛ Paulo amfa nneɛma a wɔyɛ no wɔano wɔano antoto nneɛma a wɔyɛ no sakasaka ho, na mmom ɔde totoo asomdwoe ho. Dɛn ntia? Momma yensusuw saa asɛm yi ho nhwɛ: Nneɛma a wɔyɛ no wɔano wɔano nkutoo mfa asomdwoe mma. Sɛ nhwɛso no, asraafodɔm bi betumi ayɛ wɔn ade wɔano wɔano ato santen akɔ akono, nanso nneɛma a wɔyɛ no wɔano wɔano no nkowie asomdwoe mu, na mmom akodi mu. Enti, ɛsɛ sɛ yɛn a yɛyɛ Kristofo no kae asɛntitiriw yi bere nyinaa sɛ: Ahyehyɛde biara a ɛyɛ n’ade wɔano wɔano nanso ennyina asomdwoe so no rennyina, na ɛrenkyɛ koraa na agu. Nanso, anigyesɛm ne sɛ, Onyankopɔn asomdwoe ma wɔyɛ nneɛma wɔano wɔano, na ɛtena hɔ daa. Enti, yɛn ani sɔ paa sɛ “Onyankopɔn a ɔma asomdwoe no” na ɔkyerɛ yɛn ahyehyɛde yi kwan na ɔtew ho! (Rom. 15:33) Nea ama yɛayɛ biako na yɛyɛ yɛn ade wɔano wɔano wɔ asafo ahorow a ɛwɔ wiase nyinaa mu na yɛn ani gye ho kɛse no fi Onyankopɔn a ɔma yenya asomdwoe no hɔ.—Dw. 29:11.\n10. (a) Mpɔntu bɛn na ɛbaa yɛn ahyehyɛde no mu wɔ mmere a atwam no mu? (Hwɛ adaka a n’asɛmti ne “ Sɛnea Wɔmaa Asafo no Sohwɛ Tuu Mpɔn” no.) (b) Nsɛmmisa bɛn na yebesusuw ho?\n10 Adaka a n’asɛmti ne “ Sɛnea Wɔmaa Asafo no Sohwɛ Tuu Mpɔn” no ma yehu nsakrae a mfaso wɔ so a wɔyɛe ne sɛnea nneɛma kɔɔ so wɔano wɔano wɔ mmere a atwam no. Nsakrae ahorow a ɛte sɛ nea wɔde ‘sika kɔkɔɔ asi kɔbere ananmu’ bɛn na Yehowa nam yɛn Hene no so ayɛ nnansa yi ara? Ɔkwan bɛn so na saa nsakrae a wɔyɛe wɔ ahwɛfo adwuma mu no ama asomdwoe ne biakoyɛ a ɛwɔ asafo ahorow a ɛwɔ wiase nyinaa mu no ayɛ kɛse? Ɔkwan bɛn so na ɛreboa w’ankasa ma woasom “asomdwoe Nyankopɔn no”?\nSɛnea Kristo Di Asafo no Anim\n11. (a) Ntease foforo bɛn na Kyerɛwnsɛm no mu nhwehwɛmu a wɔyɛe no ma yenyae? (b) Dɛn na na anuanom a wɔwɔ akwankyerɛ kuw no mu no asi wɔn bo sɛ wɔbɛyɛ?\n11 Efi afe 1964 besi afe 1971 no, akwankyerɛ kuw no ma wɔyɛɛ Bible mu nhwehwɛmu bi a ɛkɔ akyiri. Nneɛma pii a wɔyɛɛ ho nhwehwɛmu no mu biako ne ɔkwan a na Kristofo asafo a ɛwɔ asomafo no bere so no fa so toto nneɛma wɔ asafo no mu no. * Ɛdefa sɛnea na wɔahyehyɛ asafo no ho no, wohui sɛ mpanyimfo akuw na na wɔhwɛ asafo ahorow a ɛwɔ asomafo no bere so no so, na ɛnyɛ ɔpanyin anaa ɔhwɛfo biako pɛ na na odi asafo no anim. (Monkenkan Filipifo 1:1; 1 Timoteo 4:14.) Bere a akwankyerɛ kuw no tee saa asɛm no ase yiye no, wohui sɛ wɔn Hene Yesu na ɔrekyerɛ wɔn kwan ma wɔanya nkɔso wɔ sɛnea wɔahyehyɛ Onyankopɔn nkurɔfo ahyehyɛde no—ná anuanom mmarima a wɔsom wɔ akwankyerɛ kuw no mu no asi wɔn bo sɛ wobegye Ɔhene no akwankyerɛ atom. Wɔyɛɛ nsakrae ntɛm ara paw mpanyimfo akuw ma wɔhwɛɛ asafo ahorow no so ma ɛne sɛnea wɔaka ho asɛm wɔ Kyerɛwnsɛm mu no hyiae. Nsakrae ahorow a wɔyɛe wɔ afe 1970 mfe no mfiase mu no bi ne dɛn?\nƆBRƐƐ NE HO ASE GYEE NTEƐSO TOOM\nWƆDE krataa bi a Onua Russell de kɔmaa anuanom kakraa bi a na wɔwɔ Scandinavia aman no mu a na Onua Kaarlo Harteva ka ho mu nsɛm baa April 1, 1916, Ɔwɛn-Aban a ɛwɔ Finland kasa mu no mu. Onua Russell kyerɛw wɔn sɛ: “Yɛhyɛ anuanom adɔfo a yɛne mo wɔ ɔsom no mu nyinaa nkuran sɛ, monsan mmra nokware no mu mmɛyɛ adwuma a ɛsɛ sɛ yɛyɛ no nnɛ no.” Dɛn nti na Onua Russell kaa asɛm yi kyerɛɛ wɔn?\nWɔwoo Onua Harteva wɔ afe 1882 mu, na na ɔka wɔn a wodii kan bɛyɛɛ Bible Asuafo wɔ Finland no ho. Ɔbɔɔ asu wɔ April 1910, na afe 1912 no, Onua Russell ka kyerɛɛ no sɛ ontintim Ɔwɛn-Aban wɔ Finland kasa mu. Biribiara kɔɔ so yiye kosii sɛ Wiase Ko I no fii ase. Onua Harteva kyerɛwee wɔ December 1, 1914, Ɔwɛn-Aban no mu sɛ: “Sika ho a ayɛ den nti, . . . afe yi yɛrentumi nhyɛ bɔ sɛ yebetintim Ɔwɛn-Aban no nkratafa dodow a yetintim no, anaasɛ yebetintim no bere nyinaa.” Nanso, nea ɛbɛyɛ na Onua Harteva anya sika no, ɔne nkurɔfo bi tew kuw bi a wɔfrɛ no Ararat wɔ afe 1915 mu, na wofii ase tintim nsɛmma nhoma bi a wɔde saa din no too so.\nBere a Onua Harteva de n’adwene sii kuw foforo no ne nsɛmma nhoma foforo no so no, onua foforo bɛyɛɛ Ɔwɛn-Aban a ɛwɔ Finland kasa mu no samufo. Ná wotintim Bible mu nsɛm ne ayaresa bi a wɔmfa nnuru nni dwuma wom ne kasa foforo bi a wɔfrɛ no Esperanto ho nsɛm wɔ Ararat nsɛmma nhoma no mu. Ankyɛ koraa na nsɛmma nhoma foforo no twee anuanom adwene fii nokware nkyerɛkyerɛ a emu da hɔ no so. Bere a ɛbaa saa no, esiane sɛ na anuanom honhom fam yiyedi ho hia Onua Russell nti, ɔka kyerɛɛ Onua Harteva ne wɔn a wɔka ne ho no sɛ “wɔnsan mmra nokware no mu.”\nDɛn na onua Harteva yɛe? Otintim Onua Russell krataa no ne nea ɔno nso kyerɛw kɔmaa Onua Russell no wɔ Ararat nsɛmma nhoma no mu. Onua Harteva paa kyɛw wɔ nea wayɛ no ho, na ɔkae sɛ: “Mɛyɛ nea metumi biara de asiesie ɔhaw no.” Ankyɛ na Onua Harteva san paa kyɛw wɔ ɔhaw a aba no ho wɔ Ararat nsɛmma nhoma no nea etwa to koraa no mu, na ɔde kaa ho sɛ: “Mɛhwɛ yiye paa wɔ biribiara a mɛyɛ wɔ nokware a yɛwɔ seesei no ho.” Kaarlo Harteva brɛɛ ne ho ase gyee nteɛso toom a wanyɛ n’ade te sɛ saa bere no mu mpanyimfo a wɔtow aba paw wɔn no mu binom a wɔyɛ ahomaso no.\nAkyiri yi, wɔpaw Onua Harteva bio ma ɔbɛyɛɛ Ɔwɛn-Aban a ɛwɔ Finland kasa mu no samufo ne baa dwumadibea sohwɛfo. Ɔyɛɛ nnwuma yi kosii afe 1950 mu. Odii Yehowa nokware, na ɔsomee kosii sɛ owiee ne som adwuma wɔ asase so wɔ afe 1957 mu. Nokwasɛm ne sɛ, wɔtew wɔn a wɔbrɛ wɔn ho ase gye nteɛso a wɔn Hene Yesu de ma wɔn no ho, na wonya Yehowa nhyira.\n12. (a) Nsakrae bɛn na wɔyɛe wɔ akwankyerɛ kuw no mu? (b) Ka sɛnea wɔahyehyɛ Akwankyerɛ Kuw no seesei no ho asɛm. (Hwɛ adaka a n’asɛmti ne “ Sɛnea Akwankyerɛ Kuw no Hwɛ Ahenni Nneɛma So.”)\n12 Ná nsakrae a edi kan no fa akwankyerɛ kuw no ho. Ɛde besi saa bere no, na anuanom mmarima baason a wɔasra wɔn a wɔda Watch Tower Bible and Tract Society of Pennsylvania adwumakuw no ano no na na wɔyɛ akwankyerɛ kuw no mufo. Nanso, wɔ afe 1971 mu no, wɔde anuanom bi bɛkaa akwankyerɛ kuw no mufo a na wɔyɛ nnipa 7 no ho ma wɔbɛyɛɛ 11, na efi saa bere no, akwankyerɛ kuw no mufo no ankɔ so anna Watch Tower Bible and Tract Society of Pennsylvania adwumakuw no ano bio. Efi saa bere no, akwankyerɛ kuw no mufo no ammu wɔn ho sɛ wɔn mu biara sen ne yɔnko ma enti wofii ase sɛ wɔbɛsesa nea ɔyɛ oguamtenani no afe biara, na wobegyina wɔn din nkyerɛwde a edi kan no so na ɛbɛyɛ saa.\n13. (a) Nhyehyɛe bɛn na na wɔde ayɛ adwuma mfe 40? (b) Dɛn na Akwankyerɛ Kuw no yɛe wɔ afe 1972 mu?\n13 Nsakrae a edi hɔ a wɔyɛe no kaa asafo biara. Ɔkwan bɛn so? Efi afe 1932 besi afe 1972 no, na onuabarima biako na ɔhwɛ asafo biara so. Ebesi afe 1936 no, na edin a wɔde frɛ saa onuabarima no ne ɔsom adwuma kwankyerɛfo. Ɛno akyi no, wɔsesaa edin no bɛfrɛɛ no kuw somfo, wɔsan bɛfrɛɛ no asafo somfo, na awiei koraa no, wɔbɛfrɛɛ no asafo sohwɛfo. Saa anuanom mpanyimfo no de nsi yɛɛ nguankuw no honhom fam ahiade ho adwuma. Ná asafo sohwɛfo no nkutoo taa sisi gyinae a na ɔne asomfo a aka a wɔwɔ asafo no mu no nsusuw ho. Nanso, wɔ afe 1972 mu no, Akwankyerɛ Kuw no yɛɛ nsakrae titiriw bi ho nhyehyɛe. Ná ɛyɛ nsakrae bɛn?\n14. (a) Nhyehyɛe foforo bɛn na efii ase October 1, 1972? (b) Ɔkwan bɛn so na mpanyimfo ntam nkitahodifo no de afotu a ɛwɔ Filipifo 2:3 no yɛ adwuma?\n14 Afei de, na wɔbɛfa teokrase akwan so apaw anuanom mmarima foforo a sɛ wogyina Kyerɛwnsɛm no so susuw wɔn ho a wɔfata sɛ wɔsom sɛ Kristofo asafo no mu mpanyimfo sen sɛ wɔbɛma onuabarima biako asom sɛ asafo sohwɛfo wɔ asafo biara mu. Ná wɔn nyinaa bɛbom sɛ mpanyimfo kuw a wɔbɛhwɛ asafo a wɔwom no so. Saa nhyehyɛe foforo a wɔyɛe de paw mpanyimfo akuw no fii ase October 1, 1972. Ɛnnɛ, mpanyimfo ntam nkitahodifo no mmu ne ho sɛ ɔsen mpanyimfo a aka no, na mmom obu ne ho sɛ ɔyɛ “akumaa.” (Luka 9:48) Hwɛ sɛnea anuanom mmarima ahobrɛasefo a wɔte saa no yɛ nhyira ma anuanom a wɔwɔ wiase nyinaa!—Filip. 2:3.\nƐda adi pefee sɛ, yɛn Hene no de nhumu ayɛ adwuma ama n’akyidifo anya ahwɛfo a wohia wɔ bere a ɛsɛ mu\n15. (a) Mfaso ahorow bɛn na afi nhyehyɛe a wɔyɛe de paw mpanyimfo akuw wɔ asafo ahorow mu no mu aba? (b) Dɛn na ɛkyerɛ sɛ yɛn Hene no de nhumu yɛɛ adwuma?\n15 Nhyehyɛe a wɔyɛe ma mpanyimfo kuw bom di asafo no mu asɛyɛde ahorow ho dwuma no de nkɔso kɛse aba. Momma yensusuw ɛso mfaso abiɛsa yi ho nhwɛ: Nea edi kan koraa no, nhyehyɛe no boa mpanyimfo no nyinaa ma wɔkae bere nyinaa sɛ Yesu na ɔyɛ asafo no Ti—ɛmfa ho asɛyɛde ahorow a wɔn mu biara wɔ wɔ asafo no mu no. (Efe. 5:23) Nea ɛto so abien, Mmebusɛm 11:14 ka sɛ: “Agyinatufo dodow mu na [nkonimdi] wɔ.” Sɛ mpanyimfo bom susuw nneɛma a ɛfa asafo no honhom fam yiyedi ho na wosusuw wɔn mu biara adwenkyerɛ ho a, ɛboa ma wosisi gyinae a ɛne Bible nnyinasosɛm ahorow hyia. (Mmeb. 27:17) Yehowa hyira gyinae ahorow a ɛte saa so, na ɛde mfaso ba. Nea ɛto so abiɛsa, anuanom mmarima pii a wɔfata a wɔanya wɔn ma wɔresom sɛ asafo mu mpanyimfo no ama ahyehyɛde no atumi adi ahwɛfo adwuma ne ahwɛfo nsrahwɛ a ɛho abehia sɛ wɔyɛ no kɛse wɔ asafo ahorow mu no ho dwuma. ( Yes. 60:3-5) Wo de, susuw ho hwɛ, wɔ afe 1971 no, na asafo ahorow a ɛwɔ wiase nyinaa boro 27,000, nanso eduu afe 2013 no, na ɛboro 113,000! Ɛda adi pefee sɛ, yɛn Hene no de nhumu ayɛ adwuma ama n’akyidifo anya ahwɛfo a wohia wɔ bere a ɛsɛ mu.—Mika 5:5.\nSƐNEA WƆMAA ASAFO NO SOHWƐ TUU MPƆN\nAfe 1881—Onua Russell ka kyerɛɛ Bible Asuafo a wɔte mpɔtam bi no sɛ nea ɛbɛma wɔatumi ne wɔn ho wɔn ho adi nkitaho no, anuanom a wohyiam daa no mma Betel nhu mmeae a wohyiam no.\nAfe 1895—Wɔka kyerɛɛ asafo ahorow nyinaa sɛ wɔmpaw anuanom mmarima bi mfi wɔn mu mma wɔnsom sɛ mpanyimfo.\nAfe 1919—Baa dwumadibea faa teokrase kwan so paw ɔsom adwuma kwankyerɛfo wɔ asafo biara mu. Ne nnwuma no bi ne sɛ ɔbɛyɛ asɛnka ho nhyehyɛe na wahyɛ anuanom nkuran ma wɔde wɔn ho ahyɛ mu. Asafo mu mpanyimfo binom sɔre tiaa ɔsom adwuma kwankyerɛfo ho nhyehyɛe no.\nAfe 1932—Wotwaa aba a na wɔtow no afe afe de paw mpanyimfo no mu. Nea wɔyɛe ne sɛ, wɔmaa asafo no tow aba paw anuanom mmarima a wɔde nsi yɛ asɛnka adwuma no na wɔbɔ wɔn bra ma ɛfata edin foforo a yɛafa a ɛne Yehowa Adansefo no sɛ wɔnsom sɛ ɔsom boayikuw. Ná asafo no mufo yi mpanyimfo no mu biako ma Asafo Ti anaa baa dwumadibea paw no sɛ ɔsom adwuma kwankyerɛfo.\nAfe 1937—Anuanom mmarima a wɔyɛ nnipakuw kɛse no mufo betumi ne wɔn nuanom mmarima a wɔasra wɔn abom asom wɔ ɔsom boayikuw ahorow mu.\nAfe 1938—Asafo ahorow no gyee mpaemuka a ɛkyerɛ sɛ wɔmfa teokrase kwan so mpaw asafo asomfo no toom. Eyi na ɛde aba a na wɔtow wɔ asafo ahorow mu no baa awiei.\nSɛ wopɛ sɛ wuhu pii fa nhyehyɛe a akɔ so wɔ ahyehyɛde no mu ho a, hwɛ Jehovah’s Witnesses—Proclaimers of God’s Kingdom nhoma no kratafa 204-235.\n“Yɛn nsa nifa na na yɛma so de kyerɛ sɛ yɛpene ɔpanyin bi so. Sɛ yɛma yɛn nsa so a, na onuabarima bi fa yɛn mu kan nnipa dodow a wɔama wɔn nsa so no.”—Onuawa Rose Swingle, Chicago, Illinois, U.S.A.\n“Monyɛ Nhwɛso Mma Nguankuw No”\n16. (a) Asɛyɛde bɛn na asafo mu mpanyimfo wɔ? (b) Bible Asuafo no buu Yesu ahyɛde a ɛne sɛ ‘wɔnyɛn ne nguan’ no dɛn?\n16 Bere a Bible Asuafo no fii wɔn som adwuma no ase no, na asafo mu mpanyimfo no nim dedaw sɛ wɔwɔ asɛyɛde sɛ wɔboa wɔn mfɛfo asomfo ma wɔkɔ so som Onyankopɔn. (Monkenkan Galatifo 6:10.) Wɔ afe 1908 no, Ɔwɛn-Aban no mu asɛm bi kaa Yesu ahyɛde a edi hɔ yi ho asɛm. Yesu kae sɛ: “Yɛn me nguan nkumaa.” ( Yoh. 21:15-17) Wɔnam saa asɛm no so ka kyerɛɛ asafo mu mpanyimfo no sɛ: “Ɛho hia paa sɛ yɛma adwuma a Owura no de ama yɛn sɛ yɛnhwɛ nguan no so no tena yɛn komam, na ɛfata sɛ yebu no sɛ ɛyɛ hokwan kɛse na yɛanya sɛ yɛbɛma Awurade akyidifo no aduan na yɛahwɛ wɔn so.” Wɔ afe 1925 no, Ɔwɛn-Aban no san sii sɛnea ahwɛfo adwuma no ho hia so dua. Wɔkaee asafo mu mpanyimfo no sɛ: “Asafo no yɛ Onyankopɔn ankasa dea, . . . na wɔn a wɔanya hokwan resom wɔn nuanom nyinaa no bebu wɔn som adwuma no ho akontaa.”\n17. Dɛn na wɔayɛ de aboa asafo mu mpanyimfo ma wɔabɛyɛ ahwɛfo a wɔfata?\n17 Ɔkwan bɛn so na Yehowa ahyehyɛde no aboa asafo mu mpanyimfo ma ɔhwɛ adwuma a wɔreyɛ no abɛyɛ te sɛ nea wɔde ‘dwetɛ asi dade ananmu’? Wɔayɛ saa denam ntetee a wɔde ama wɔn no so. Wɔyɛɛ Ahenni Som Sukuu a edi kan maa ahwɛfo wɔ afe 1959 mu. Wosusuw asɛmti “Sɛnea Yɛbɛboa Ankorankoro Wɔ Asafo no Mu” ho wɔ saa ɔkasa no mu. Wɔhyɛɛ saa asafo mu mpanyimfo no nkuran sɛ “wɔnyɛ nhyehyɛe nkɔsrasra anuanom wɔ wɔn afie.” Wɔkaa akwan ahorow pii a mpanyimfo no betumi afa so ama nsrahwɛ a ɛte saa no ahyɛ anuanom gyidi den ho asɛm. Wɔ afe 1966 no, wofii ase yɛɛ Ahenni Som Sukuu foforo. Wosusuw asɛm “Mfaso a Ɛwɔ Nguanhwɛ Adwuma So” ho wɔ saa sukuu yi mu. Asɛntitiriw bɛn na wosii so dua? Ɛne sɛ, ɛsɛ sɛ wɔn a wodi anim no “boa ma wɔhwɛ Onyankopɔn nguan no, na bere koro no ara wɔhwɛ wɔn ankasa mmusua yiye, na wɔyɛ asɛnka adwuma no nso.” Wɔayɛ asafo mu mpanyimfo sukuu ahorow pii nnansa yi. Dɛn na afi ntetee a Yehowa ahyehyɛde no akɔ so de ama Yehowa asomfo no mu aba? Ɛnnɛ, Kristofo asafo no wɔ mmarima mpempem pii a wɔfata a wɔsom sɛ ahwɛfo wɔ asafo ahorow mu.\nAhenni Som Sukuu a wɔyɛe wɔ Philippines, 1966\n18. (a) Adwuma kɛse bɛn na wɔde ahyɛ asafo mu mpanyimfo nsa? (b) Dɛn nti na Yehowa ne Yesu pɛ asafo mu mpanyimfo a wɔyɛ adwumaden no asɛm?\n18 Yehowa nam yɛn Hene Yesu so ayɛ nhyehyɛe ma yɛanya mpanyimfo wɔ Kristofo asafo no mu a wɔreyɛ adwuma kɛse bi. Ɛyɛ adwuma bɛn? Adwuma no ne sɛ wobedi Onyankopɔn nguan anim de wɔn afa mmere a emu yɛ den sen biara wɔ nnipa asetena mu no mu. (Efe. 4:11, 12; 2 Tim. 3:1) Esiane sɛ asafo mu mpanyimfo no tie Kyerɛwnsɛm mu afotu a edi hɔ yi na wɔyɛ adwumaden nti, Yehowa ne Yesu pɛ saa anuanom mmarima yi asɛm yiye. Kyerɛwnsɛm no ka sɛ: ‘Mumfi mo pɛ mu nyɛn Onyankopɔn nguankuw a wɔhyɛ mo nsa no anigye so, na monyɛ nhwɛso mma nguankuw no.’ (1 Pet. 5:2, 3) Momma yensusuw akwan pii a Kristofo a wɔyɛ ahwɛfo fa so yɛ nhwɛso ma nguankuw no ne sɛnea wɔboa kɛse ma asomdwoe ne anigye tena asafo no mu no mu abien ho nhwɛ.\n“YƐN HO DWIRIW YƐN”\nWƆDE awarefo bi a wɔyɛ asɛmpatrɛwfo a wofi Asia kɔɔ asafo bi a mfe pii mu no, na ennya nkɔso mu. Wohui sɛ na anuanom a wɔwɔ hɔ no wɔ ɔdɔ, nanso na wɔmfa ahyehyɛde no akwankyerɛ ahorow nyɛ adwuma. Bere a asɛmpatrɛwfo no ne adawurubɔfo no faa nnamfo no, onua a ɔyɛ ɔsɛmpatrɛwfo no de nkakrankakra totoo nneɛma wɔ asafo no mu ma nhyehyɛe a ɛwɔ asafo no mu ne Yehowa nkurɔfo a wɔwɔ wiase nyinaa de no bɛyɛɛ pɛ. Dɛn na efii mu bae? Wɔ mfe abien ntam no, nnipa dodow a wɔba asafo nhyiam no bu bɔɔ ho, wɔn a wɔyɛ foforo fii ase kɔɔ asɛnka, na adawurubɔfo bɛboro 20 bɔɔ asu. Awarefo no kae sɛ: “Yɛn ho dwiriw yɛn. Yehowa hyiraa yɛn pii! Nea afi akwankyerɛ a Onyankopɔn ahyehyɛde no de ma a yɛde ayɛ adwuma mu aba no ama asafo no mufo nyinaa ani agye.”\nSɛnea Mpanyimfo Yɛn Onyankopɔn Nguankuw no Nnɛ\n19. Yɛte nka dɛn wɔ asafo mu mpanyimfo a wɔne yɛn kɔ asɛnka no ho?\n19 Nea edi kan, mpanyimfo ne asafo no mufo bom kɔ asɛnka. Asɛmpa kyerɛwfo Luka kaa Yesu ho asɛm sɛ: “Otutuu akwan kɔɔ nkurow mu ne nkuraa ase kɔkaa asɛm no, na ɔpaee mu kaa Onyankopɔn ahenni ho asɛmpa. Ná dumien no ka ne ho.” (Luka 8:1) Sɛnea Yesu ne n’asomafo no boom kɔɔ asɛnka no, saa ara na nnɛ mpanyimfo a wɔyɛ nhwɛso pa ne asafo no mufo bom kɔ asɛnka. Wonim sɛ sɛ wɔyɛ saa a, wɔboa ma su pa tena asafo no mu. Asafo no mufo te nka dɛn wɔ mpanyimfo a wɔte saa ho? Onuawa bi a wadi bɛboro mfe 80 a wɔfrɛ no Jeannine kae sɛ: “Sɛ me ne ɔpanyin bi reyɛ asɛnka adwuma no a, ɛma minya hokwan ne no bɔ nkɔmmɔ, na ɛma mihu no yiye.” Onua bi a wadi bɛyɛ mfe 35 a wɔfrɛ no Steven kae sɛ: “Sɛ me ne ɔpanyin bi yɛ afie afie asɛnka adwuma no a, mete nka sɛ ɔpɛ sɛ ɔboa me. Sɛ minya mmoa a ɛte saa a, ɛma m’ani gye yiye.”\nSɛnea oguanhwɛfo hwehwɛ oguan a wayera no, saa ara na mpanyimfo bɔ mmɔden hwehwɛ wɔn a wɔne asafo no mmɔ bio no\n20, 21. Asafo mu mpanyimfo bɛyɛ dɛn atumi asuasua oguanhwɛfo a ɔwɔ Yesu mfatoho no mu no? Ma ho nhwɛso. (Hwɛ adaka a n’asɛmti ne “ Dapɛn Dapɛn Nsrahwɛ a Mfaso Wɔ So” no nso.)\n20 Nea ɛto so abien, Yehowa ahyehyɛde no atete mpanyimfo ma wodwen wɔn a wɔne asafo no mmɔ bio no ho. (Heb. 12:12) Dɛn nti na ɛsɛ sɛ mpanyimfo no boa nnipa a wɔayɛ mmerɛw wɔ Onyankopɔn som mu no, na ɔkwan bɛn na ɛsɛ sɛ wɔfa so yɛ saa? Yesu mfatoho a ɛfa oguanhwɛfo ne oguan a wayera ho no ma yenya mmuae no. (Monkenkan Luka 15:4-7.) Bere a oguanhwɛfo no hui sɛ oguan no ayera no, ɔhwehwɛɛ no te sɛ nea oguan biako pɛ na ɔwɔ. Dɛn na Kristofo a wɔyɛ mpanyimfo a wɔwɔ hɔ nnɛ yɛ de suasua saa oguanhwɛfo no? Sɛnea na oguan a wayera no som bo ma oguanhwɛfo no, saa ara na wɔn a wɔne asafo no mmɔ bio no som bo ma mpanyimfo no. Wobu ɔdawurubɔfo a wayɛ mmerɛw wɔ Onyankopɔn som mu no sɛ oguan a wayera, na wommu no sɛ obi a wɔboa no a ɛrenyɛ yiye. Afei nso, sɛnea oguanhwɛfo no yɛɛ n’adwene sɛ ‘ɔbɛhwehwɛ oguan a wayera no akosi sɛ obehu no’ no, saa ara na mpanyimfo no nso kɔhwehwɛ wɔn a wɔayɛ mmerɛw no na wɔboa wɔn.\n21 Bere a oguanhwɛfo a ɔwɔ mfatoho no mu no huu oguan a wayera no, dɛn na ɔyɛe? Ɔmaa no so brɛoo de no ‘bɔɔ ne kɔn ho,’ na ɔde no kɔkaa nguan a aka no ho. Saa ara na asɛm a ɔpanyin bi befi ne komam aka akyerɛ nea wayɛ mmerɛw wɔ Onyankopɔn som mu no betumi ama no so brɛoo, na aboa no ma wasan aba asafo no mu. Saa na ɛtoo onua bi a ɔwɔ Afrika a wɔfrɛ no Victor a ogyaee asafo no. Victor ka sɛ: “Mfe awotwe a meyɛɛ mmerɛw no mu no, mpanyimfo no bɔɔ mmɔden sɛ wɔbɛboa me.” Dɛn paa na ɛkaa ne koma? Ɔka sɛ: “Da koro, ɔpanyin bi a wɔfrɛ no John a me no kɔɔ Akwampaefo Ɔsom Sukuu bɛsraa me de mfonini ahorow bi a yetwae bere a na yɛreyɛ sukuu no kyerɛɛ me. Ɛma mekaakaee nneɛma pii a bere bi na meyɛ no, na m’ani fii ase gyinaa nneɛma a na meyɛ wɔ Yehowa som mu no.” Bere a John kɔsraa Victor no, ankyɛ koraa na ɔsan baa asafo no mu. Ɛnnɛ, wasan reyɛ akwampae adwuma no bio. Nokwasɛm ne sɛ, Kristofo a wɔyɛ mpanyimfo a wɔwɔ tema boa yɛn ma yɛn ani gye kɛse.—2 Kor. 1:24. *\nDAPƐN DAPƐN NSRAHWƐ A MFASO WƆ SO\nBERE a mpanyimfo a wɔwɔ asafo bi mu wɔ United States koma kaa wɔn sɛ wɔbɛboa nguan a wɔayera no, wosusuw nea wobetumi ayɛ de aboa nguan a wɔne asafo no mmɔ bio no ho. Wohui sɛ nnipa bɛyɛ 30 a wɔagyae Yehowa som mfe bi a atwam no da so ara te wɔn asafo no asasesin mu. Ná wɔn mu dodow no ara mfe akɔ anim.\nMpanyimfo no mu biako a wɔfrɛ no Alfredo nsa kaa saa nkurɔfo no din, na ofii ase srasraa wɔn. Ɔkae sɛ: “Fida anɔpa biara, na mekɔbɔ obi a wayɛ mmerɛw pon mu.” Sɛ nea wayɛ mmerɛw no bue ne pon a, na Alfredo tɔ ne bo ase ne no kasa, na na ofi ne komam ka sɛnea odwen ne ho no kyerɛ no. Ɔka kyerɛ onua anaa onuawa a wayɛ mmerɛw no sɛ asafo no werɛ mfii adwuma pa a ɔyɛe wɔ Yehowa Ahenni no ho no. Alfredo ka sɛ, “Bere a mekaa nnɔnhwerew dodow a onua bi a wayɛ mmerɛw a ne mfe akɔ anim de yɛɛ asɛnka adwuma no ne nsɛmma nhoma dodow a ɔmae wɔ ɔsram a etwa to a ɔkɔɔ asɛnka wɔ afe 1976 mu no, n’ani taataa nusu.” Alfredo san ne wɔn a ɔkɔsra wɔn no kenkan Luka 15:4-7, 10, na afei obisa wɔn sɛ: “Dɛn na ɛba, bere a oguan bi a wayera asan aba asafo no mu no? Hwɛ sɛnea Yehowa, Yesu, ne abɔfo no nyinaa di ahurusi!”\nMfe abien ni a Alfredo akɔ so asrasra wɔn a wɔayɛ mmerɛw no. Dɛn na afi adwuma a ɔde boasetɔ reyɛ no mu aba? N’ani agye sɛ watumi aboa anuanom baanu ma wɔasan afi ase ne asafo no rebɔ bio. Seesei, wɔba nhyiam a wɔyɛ no Kwasida no daa. Alfredo de anigye ka sɛ: “Sɛ wɔba Ahenni Asa so a, me nso m’ani taataa nusu.” Ɔde ka ho sɛ: “Ɛwom sɛ wɔn a wɔayɛ mmerɛw yi afi ase reba asafo nhyiam de, nanso meda so ara kɔ wɔn nkyɛn Fida biara efisɛ wɔka sɛ wɔhwɛ saa dapɛn dapɛn nsrahwɛ no kwan paa, na me nso mete nka saa ara!”\nAsafo no Sohwɛ a Atu Mpɔn no Ama Biakoyɛ a Ɛwɔ Onyankopɔn Nkurɔfo Mu no Mu Ayɛ Den\n22. Ɔkwan bɛn so na trenee ne asomdwoe hyɛ biakoyɛ a ɛwɔ Kristofo asafo no mu den? (Hwɛ adaka a n’asɛmti ne “ Yɛn Ho Dwiriw Yɛn” no nso.)\n22 Sɛnea yɛadi kan ahu no, Yehowa hyɛɛ nkɔm sɛ trenee ne asomdwoe bɛdɔɔso wɔ Onyankopɔn nkurɔfo mu. ( Yes. 60:17) Saa su abien yi ma biakoyɛ a ɛwɔ asafo ahorow mu no mu yɛ den. Akwan bɛn so? Ɛdefa trenee ho no, ‘Onyankopɔn yɛ Yehowa koro.’ (Deut. 6:4) Trenee a ɔhwehwɛ fi asafo ahorow a ɛwɔ ɔman biako mu no, ɛno ara na ɔhwehwɛ fi asafo ahorow a ɛwɔ ɔman foforo nso mu. Onyankopɔn asɛm nsesa, nea obu no sɛ ɛteɛ no teɛ, na nea ɛnteɛ no nteɛ, na saa ara na ɔhwehwɛ fi “akronkronfo asafo nyinaa mu.” (1 Kor. 14:33) Enti, sɛ asafo bi benya nkɔso a, gye sɛ wɔde Onyankopɔn asɛm yɛ adwuma. Ɛdefa asomdwoe ho no, ɛnyɛ nea yɛn Hene no pɛ nkutoo ne sɛ yebenya asomdwoe wɔ asafo no mu, na mmom sɛ yɛn ankasa nso bɛyɛ “wɔn a wɔpɛ asomdwoe.” (Mat. 5:9) Enti, ‘yedi nneɛma a ɛde asomdwoe ba akyi.’ Yedi kan siesie akasakasa biara a etumi sɔre wɔ yɛn mu no. (Rom. 14:19) Sɛ yɛyɛ saa a, yɛboa ma asomdwoe ne biakoyɛ tena yɛn asafo mu.—Yes. 60:18.\n23. Dɛn na yɛn a yɛyɛ Yehowa asomfo no nya nnɛ?\n23 Wɔ November 1895, bere a Ɔwɛn-Aban no kaa nhyehyɛe a wɔde paw mpanyimfo akuw no ho asɛm nea edi kan no, mpanyimfo no nso kaa wɔn komam asɛm. Asɛm bɛn na wɔkae? Wɔkae sɛ, wɔn yam a anka nhyehyɛe foforo a ahyehyɛde no ayɛ no abɛboa Onyankopɔn nkurɔfo ma “wɔayɛ ntɛm ayɛ biako wɔ gyidi mu.” Sɛ yɛhwɛ nea akɔ so wɔ mfe pii a atwam no a, ɛyɛ yɛn anigye sɛ yɛahu sɛ nsakrae a Yehowa nam yɛn Hene no so ayɛ no nkakrankakra no ama biakoyɛ a yɛde resom no mu ayɛ den ankasa. (Dw. 99:4) Ɛno nti, ɛnnɛ, Yehowa nkurɔfo nyinaa ani gye, bere a yɛnantew “honhom koro no ara” mu, tutu “anammɔn koro no ara,” na yɛde “mmati koro” som “asomdwoe Nyankopɔn no.”—2 Kor. 12:18; monkenkan Sefania 3:9.\n^ nky. 11 Wotintim nhwehwɛmu a ɛkɔ akyiri a wɔyɛe no wɔ Aid to Bible Understanding nhoma a wɔde yɛ nhwehwɛmu no mu.\n^ nky. 21 Hwɛ asɛm a wɔato din “Asafo mu Mpanyimfo—‘Mfɛfo Adwumayɛfo a Wɔboa Ma Yɛn Ani Gye’” a ɛwɔ Ɔwɛn-Aban a ɛbae January 15, 2013 mu no.\nNsrakrae pa bɛn na Ahenni no de aba ahyehyɛde no mu?\nƆkwan bɛn so na nsakrae ahorow a wɔayɛ wɔ sɛnea wɔhwɛ asafo no so no aboa wo ma woasom “asomdwoe Nyankopɔn no”?\nAsɛm a ɔpanyin bi kae ne nneɛma a ɔyɛe bɛn na ama woanya anigye kɛse?\nDɛn na w’ankasa wubetumi ayɛ de aboa ma asomdwoe ne biakoyɛ atena asafo no mu?\nEfi benkum kɔ nifa: Gerrit Lösch, Geoffrey Jackson, Samuel Herd, Guy Pierce, Mark Sanderson, David Splane, Anthony Morris III, Stephen Lett\nSƐNEA AKWANKYERƐ KUW NO HWƐ AHENNI NNEƐMA SO\nMMARIMA a wɔyɛ Yehowa Nyankopɔn asomfo a wɔasra wɔn na wɔwɔ Yehowa Adansefo Akwankyerɛ Kuw no mu. Wɔn ara nso na wɔbom yɛ “akoa nokwafo ne ɔbadwemma no.” Wɔn na wɔde ahyɛ wɔn nsa sɛ wɔmma Onyankopɔn nkurɔfo honhom fam aduan, na wɔmfa Ahenni no ho asɛnka adwuma a wɔreyɛ wɔ wiase nyinaa no ho akwankyerɛ mma, na wɔnhyɛ ho nkuran.—Mat. 24:14, 45-47.\nAkwankyerɛ Kuw no hyiam dapɛn biara, na wɔtaa yɛ saa Wukuda. Eyi ma saa anuanom yi tumi bom yɛ adwuma wɔ biakoyɛ mu. (Dw. 133:1) Akwankyerɛ Kuw no mufo san som wɔ boayikuw ahorow mu. Boayikuw biara wɔ adwuma pɔtee a ɛyɛ wɔ Ahenni adwuma no mu. Adwuma a wɔyɛ no na wɔakyerɛkyerɛ mu wɔ kratafa a edi hɔ no.\nAnuanom a wɔwɔ saa boayikuw yi mu na wɔhwɛ nsɛm a ɛfa mmara ho, na sɛ ɛho behia sɛ wɔde nea yegye di ankasa to gua a, wɔn na wodi ho dwuma. Wɔn ara nso na wodi atoyerɛnkyɛm, ɔtaa, ne nsɛm foforo a emu yɛ den a ɛto yɛn nuanom a wɔwɔ wiase nyinaa no ho dwuma.\nAnuanom a wɔwɔ boayikuw yi mu na wɔde ahyɛ wɔn nsa sɛ wonni Betel abusua no mufo a wɔwɔ wiase nyinaa no honhom fam ne honam fam ahiade ho dwuma, na wɔboa wɔn wɔ akwan foforo so nso. Wɔn na wɔhwɛ ma wɔfa anuanom foforo ba Betel mmusua no mu, na wodi Betel som ho nsɛm ho dwuma.\nSaa boayikuw yi na ɛhwɛ ma wotintim Bible ho nhoma ma wɔde kɔ wiase nyinaa. Wɔn ara na wɔhwɛ nhoma tintimbea ne adan ne nnwumakuw a Yehowa Adansefo de yɛ adwuma so, na wɔn ara nso na wɔhwɛ ma wosisi adan wɔ wiase nyinaa, a Ahenni Asa ahorow a wosisi nso ka ho. Wɔn na wɔhwɛ ma wɔde ntoboa a woyi sɛ wɔmfa nyɛ Ahenni no ho adwuma no di dwuma yiye.\nAnuanom a wɔwɔ boayikuw yi mu na wɔhwɛ biribiara a ɛfa asɛnka adwuma no ne nsɛm a ɛfa asafo ahorow, akwampaefo, asafo mu mpanyimfo, ahwɛfo akwantufo, ne asɛmpatrɛwfo ho no so. Wɔn na wɔhwɛ nneɛma foforo pii a ebi ne adwuma a Ayaresabea Ntam Nkitahodi Boayikuw yɛ no so.\nSaa boayikuw yi na ɛyɛ ɔkasa ahorow a wɔma wɔ nhyiam akɛse ne nketewa, ne asafo nhyiam ahorow ase no ho nhyehyɛe. Ɛno na ɛhwɛ Gilead Sukuu, Ahenni Asɛmpakafo Sukuu, Akwampaefo Ɔsom Sukuu, ne sukuu ahorow a aka no so. Saa boayikuw yi ara nso na ɛhwɛ ma wɔkyerɛw Kristofo Abrabɔ ne Yɛn Asɛnka adesua nhoma no ne dwumadi ahorow a wɔyɛ gu kasɛt ne video so no so.\nAnuanom a wɔwɔ boayikuw yi mu na wɔhwɛ ma wɔkyerɛw Bible ho nhoma a wotintim ne nea wɔde gu Intanɛt so ma yɛn nuanom ne ɔmanfo nso. Wɔn ara nso na wɔhwɛ Wɛbsaet a ahyehyɛde no de di dwuma ne Bible ho nhoma a wɔkyerɛ ase kɔ kasa ahorow mu wɔ wiase nyinaa no so. Afei nso, boayikuw yi ara na ɛma nsɛm a nkurɔfo bisa fa kyerɛw nsɛm bi ne yɛn nhoma mu nsɛm bi ho no ho mmuae.\nSɛ yɛhwɛ tete Israelfo ne Kristofo a wodi kan no abakɔsɛm a, dɛn na ɛkyerɛ sɛ Yehowa ahyehyɛ n’asomfo a wɔwɔ asase so nnɛ?\nBible mu nhwɛsoɔ nnan bɛboa ma yɛahu nea enti a ɛhia sɛ yɛne Onyankopɔn nkurɔfoɔ bom som no. Ɛbɛboa yɛn ma yɛahu nea enti a baakoyɛ ho bɛhia paa daakye.


Da Atɛntrenee ne Adetrenee Adi, Wo Ne Onyankopɔn Nnantew | Bɛn\n‘Atɛntrenee Mu’ a Yɛne Onyankopɔn Bɛnantew\n1-3. (a) Dɛn nti na yɛde Yehowa aseda ka? (b) Dɛn na yɛn Gyefo a ɔwɔ dɔ no hwehwɛ fi yɛn hɔ?\nFA NO sɛ woaka po so hyɛn bi a ɛremem mu. Bere a wunya adwene sɛ anidaso biara nni hɔ pɛ no, ogyefo ba beyi wo kɔ baabi a ahobammɔ wɔ. Hwɛ abotɔyam a wubenya bere a ogyefo no de wo fi asiane no mu rekɔ na ɔka sɛ: “Afei de woafi asiane no mu” no! So worente nka sɛ wode saa onipa no ka? Wo nkwa gyina ne so ankasa.\n2 Ɔkwan bi so no, eyi kyerɛkyerɛ nea Yehowa ayɛ ama yɛn no mu. Akyinnye biara nni ho sɛ yɛde no aseda ka. Anyɛ yiye koraa no, ɔde agyede ama, na wama ayɛ yiye sɛ wobegye yɛn afi bɔne ne owu nnommumfa mu. Yɛte nka sɛ yɛwɔ ahobammɔ, a yenim sɛ bere tenten a yɛkyerɛ saa afɔre a ɛsom bo no mu gyidi no, wɔde yɛn bɔne afiri yɛn, na yɛn daakye a enni awiei tim hɔ pintinn. (1 Yohane 1:7; 4:9) Sɛnea yehui wɔ Ti 14 no, agyede no ne Yehowa dɔ ne atɛntrenee a ɛsen biara a wada no adi. Ɔkwan bɛn so na ɛsɛ sɛ yɛyɛ yɛn ade wɔ ho?\n3 Ɛfata sɛ yesusuw nea yɛn Gyefo a ɔwɔ dɔ no ankasa hwehwɛ fi yɛn hɔ ho. Yehowa nam ne diyifo Mika so kae sɛ: “Wɔaka nea eye akyerɛ wo, onipa, ne nea [Yehowa, NW] hwehwɛ wo hɔ: ɛnyɛ biribiara sɛ [atɛntrenee, NW] ne adɔepɛ ne ahobrɛase a wode ne wo Nyankopɔn nantew.” (Mika 6:8) Hyɛ no nsow sɛ nneɛma a Yehowa hwehwɛ fi yɛn hɔ no mu biako ne sɛ ‘yɛbɛda atɛntrenee adi.’ Yɛbɛyɛ dɛn atumi ayɛ saa?\n“Nokware Trenee” Akyi a Yebedi\n4. Yɛyɛ dɛn hu sɛ Yehowa hwɛ kwan sɛ yɛde ne trenee gyinapɛn ahorow bɛbɔ yɛn bra?\n4 Yehowa pɛ sɛ yɛde ne gyinapɛn ahorow a ɛfa papa ne bɔne ho bɔ yɛn bra. Esiane sɛ ne gyinapɛn ahorow yɛ nea ɛteɛ nti, sɛ yɛde bɔ yɛn bra a na yɛredi atɛntrenee ne trenee akyi. Yesaia 1:17 ka sɛ: “Munsua papayɛ, monhwehwɛ atɛntrenee.” Onyankopɔn Asɛm tu yɛn fo sɛ ‘yɛnhwehwɛ trenee.’ (Sefania 2:3) Ɛhyɛ yɛn nkuran nso sɛ ‘yɛnhyɛ nipasu foforo a wɔbɔɔ no Onyankopɔn so, nokware trenee mu.’ (Efesofo 4:24) Nokware trenee—nokware atɛntrenee—kwati basabasayɛ, afideyɛ, ne ɔbrasɛe, efisɛ saa nneɛma yi ho ntew.—Dwom 11:5; Efesofo 5:3-5.\n5, 6. (a) Dɛn nti na ɛnyɛ den sɛ yebedi Yehowa gyinapɛn ahorow so? (b) Ɔkwan bɛn so na Bible da no adi sɛ trenee akyi a yebedi no yɛ adeyɛ a ɛkɔ so ara?\n5 So ɛyɛ den sɛ yebedi Yehowa trenee gyinapɛn ahorow akyi? Dabi. Yehowa ahwehwɛde so di nyɛ den mma koma a ɛbɛn no. Esiane sɛ yɛdɔ yɛn Nyankopɔn ne sɛnea ɔte biara nti, yɛpɛ sɛ yɛbɔ yɛn bra wɔ ɔkwan a ɛsɔ n’ani so. (1 Yohane 5:3) Kae sɛ Yehowa ‘pɛ asɛntrenee.’ (Dwom 11:7) Sɛ yebetumi asuasua Onyankopɔn atɛntrenee, anaa trenee a, ɛsɛ sɛ yɛn ani gye nea Yehowa ani gye ho ho na yekyi nea okyi.—Dwom 97:10.\n6 Ɛnyɛ mmerɛw sɛ nnipa a yɛnyɛ pɛ bedi trenee akyi. Ɛsɛ sɛ yeyi nipasu dedaw ne ne nneyɛe bɔne no gu, na yɛhyɛ nipasu foforo. Bible ka sɛ wɔnam nokware nimdeɛ so na ‘ɛyɛ’ nipasu foforo no “foforo.” (Kolosefo 3:9, 10) Nsɛm “wɔyɛ no foforo” no kyerɛ sɛ nipasu foforo a wɔhyɛ no yɛ adeyɛ a ɛkɔ so ara, nea ɛhwehwɛ sɛ wɔde nsi yɛ. Ɛmfa ho mmɔden a yɛbɔ sɛ yɛbɛyɛ nea ɛteɛ no, mmere bi wɔ hɔ a bɔne a wɔde woo yɛn no ma yɛfom wɔ nsusuwii, asɛm, anaa nneyɛe mu.—Romafo 7:14-20; Yakobo 3:2.\n7. Ɔkwan bɛn so na ɛsɛ sɛ yebu huammɔ a yedi wɔ mmɔden a yɛbɔ sɛ yebedi trenee akyi no mu?\n7 Ɔkwan bɛn so na ɛsɛ sɛ yebu huammɔdi a yehyia wɔ mmɔden a yɛbɔ sɛ yebedi trenee akyi no mu? Nokwarem no, ɛnsɛ sɛ yebu aniberesɛm a bɔne yɛ no adewa. Bere koro no ara no, ɛnsɛ sɛ yɛpa abaw, a yɛte nka sɛ yɛn sintɔ ahorow no ma yɛyɛ nnipa a yɛmfata sɛ yɛsom Yehowa. Yɛn Nyankopɔn a ɔyɛ ɔdomfo no ayɛ nsiesiei a ɔnam so ma wɔn a wonu wɔn ho komam no nya n’anim dom bio. Susuw ɔsomafo Yohane nsɛm a awerɛkyekye wom yi ho hwɛ: “Merekyerɛw eyinom mabrɛ mo, na moanyɛ bɔne.” Afei ɔde kaa ho pefee sɛ: “Na sɛ obi yɛ bɔne [esiane sintɔ a yenya fii awo mu nti] a, yɛwɔ okyigyinafo bi, agya no nkyɛn, ɔne ɔtreneeni Yesu Kristo.” (1 Yohane 2:1) Yiw, Yehowa de Yesu agyede afɔre no ama na ama yɛatumi asom no wɔ ɔkwan a ɛsɔ ani so ɛmfa ho sɛ yɛyɛ abɔnefo. So ɛno nka yɛn mma yennya ɔpɛ sɛ yɛbɛyɛ nea yebetumi biara sɛ yɛbɛsɔ Yehowa ani?\nAsɛmpa no ne Onyankopɔn Atɛntrenee\n8, 9. Ɔkwan bɛn so na asɛmpa no a yɛka no da Yehowa atɛntrenee adi?\n8 Yebetumi ada atɛntrenee adi—nokwarem no, yebetumi asuasua Onyankopɔn atɛntrenee—denam Onyankopɔn Ahenni ho asɛmpa no a yɛbɛka akyerɛ afoforo no so. Abusuabɔ bɛn na ɛwɔ Yehowa atɛntrenee ne asɛmpa no ntam?\n9 Yehowa remfa nhyehyɛe bɔne yi mma awiei bere a yennii kan mmɔɔ ho kɔkɔ. Yesu kae wɔ nkɔmhyɛ a ɛfa nea ɛbɛkɔ so wɔ awiei bere mu ho mu no sɛ: “Etwa sɛ wɔka asɛmpa no kyerɛ amanaman nyinaa kan.” (Marko 13:10; Mateo 24:3) Asɛmfua “kan” a ɔde dii dwuma no kyerɛ sɛ nsɛm foforo bedi wiase nyinaa asɛnka adwuma no akyi aba. Ahohiahia kɛse a wɔkaa ho asɛm siei, a ɛbɛkyerɛ ɔsɛe ama abɔnefo, na abɔ kwan ama trenee wiase foforo no ka saa nsɛm no ho. (Mateo 24:14, 21, 22) Akyinnye biara nni ho sɛ, obiara nni hɔ a obetumi abɔ Yehowa sobo sɛ ɔne abɔnefo anni no yiye ma afata. Ɔnam kɔkɔ a wama wɔrebɔ no so rema saafo no anya hokwan pii de asesa wɔn akwan, na wɔnam so akwati ɔsɛe.—Yona 3:1-10.\nSɛ yɛka asɛmpa no kyerɛ afoforo a yɛnyɛ nyiyim a, na yɛreda Onyankopɔn atɛntrenee adi\n10, 11. Ɔkwan bɛn so na kyɛfa a yenya wɔ asɛmpa no ka mu no da Onyankopɔn atɛntrenee adi?\n10 Ɔkwan bɛn so na asɛmpa no a yɛka no da Onyankopɔn atɛntrenee adi? Nea edi kan koraa no, ɛteɛ sɛ yɛyɛ nea yebetumi biara sɛ yɛbɛboa afoforo ma wɔanya nkwagye. Susuw mfatoho a ɛfa gye a wogye wo fi po so hyɛn a ɛremem mu ho no ho bio. Bere a wote ahyɛmma a wɔde gye nkwa mu dwoodwoo no, akyinnye biara nni ho sɛ wobɛpɛ sɛ woboa afoforo a wɔda so wɔ nsu no mu no. Saa ara na yɛwɔ asɛyɛde wɔ wɔn a wɔda so repere wiase bɔne yi “nsu” mu no ho. Ɛwom, bebree po yɛn asɛm no. Nanso, bere tenten a Yehowa kɔ so da boasetɔ adi kyerɛ wɔn no, yɛwɔ asɛyɛde sɛ yɛma wonya hokwan “ba adwensakra mu,” na wɔnam so fata ma nkwagye.—2 Petro 3:9.\n11 Sɛ yɛka asɛmpa no kyerɛ wɔn a yehyia wɔn nyinaa a, yɛda atɛntrenee adi wɔ ɔkwan foforo a ɛho hia so: Yɛnyɛ nyiyim. Kae sɛ “Onyankopɔn nhwɛ onipa anim, na mmom ɔman biara mu, nea osuro no na ɔyɛ ade trenee no, ɔpɛ no agye no.” (Asomafo no Nnwuma 10:34, 35) Sɛ yebesuasua N’atɛntrenee a, ɛnsɛ sɛ yɛhwɛ afoforo anim bu wɔn ntɛn. Mmom no, ɛsɛ sɛ yɛka asɛmpa no kyerɛ afoforo a abusua a wofi mu, dibea a wɔwɔ, anaa wɔn sikasɛm tebea mfa ho. Yɛnam saayɛ so ma wɔn a wobetie nyinaa nya hokwan te asɛmpa no na wɔyɛ ho biribi.—Romafo 10:11-13.\nSɛnea Yɛne Afoforo Di\n12, 13. (a) Dɛn nti na ɛnsɛ sɛ yɛpɛ ntɛm bu afoforo atɛn? (b) Yesu afotu a ese “mummmu ntɛn” ne “mummmu fɔ” no kyerɛ dɛn? (Hwɛ ase hɔ asɛm no nso.)\n12 Yɛnam sɛnea yɛne afoforo di sɛnea Yehowa ne yɛn di no so nso tumi da atɛntrenee adi. Ɛnyɛ den koraa sɛ yebebu afoforo atɛn, aka wɔn mfomso ahorow ho asɛm, na yɛakasa atia adwene a wokura anya ho adwemmɔne. Nanso, yɛn mu hena na ɔbɛpɛ sɛ Yehowa feefee ne nsusuwii ne ne sintɔ ahorow mu atirimɔden so? Ɛnyɛ saa na Yehowa ne yɛn di. Odwontofo no kae sɛ: “Yah, sɛ wudi amumɔyɛde akyi a, [Yehowa, NW], hena na anka obegyina?” (Dwom 130:3) So ɛnyɛ yɛn anigye sɛ yɛn Nyankopɔn a obu atɛntrenee na ɔyɛ mmɔborohunufo no mfa n’adwene nsi yɛn mfomso ahorow so? (Dwom 103:8-10) Ɛnde, ɔkwan bɛn so na ɛsɛ sɛ yɛne afoforo di?\n13 Sɛ yɛn ani sɔ mmɔborohunu a ɛwɔ Onyankopɔn atɛntrenee mu no a, yɛrempɛ ntɛm mmu afoforo atɛn wɔ nneɛma a ɛmfa yɛn ho ankasa anaasɛ ɛho nhia pii mu. Wɔ Yesu Bepɔw so Asɛnka no mu no, ɔbɔɔ kɔkɔ sɛ: “Mummmu ntɛn, na wɔammu mo ntɛn.” (Mateo 7:1) Sɛnea Luka kyerɛwtohɔ no kyerɛ no, Yesu de kaa ho sɛ: “Mummmu fɔ, na wɔammu mo fɔ.” * (Luka 6:37) Yesu daa no adi sɛ onim sɛ nnipa a yɛnyɛ pɛ no taa bu ntɛn. Na ɛsɛ sɛ n’atiefo no mu biara a ɔtaa bu afoforo ntɛn denneennen no gyae.\n14. Dɛn nti na ɛsɛ sɛ ‘yegyae ntɛn a yegu so rebu afoforo no’?\n14 Dɛn nti na ɛsɛ sɛ ‘yegyae ntɛn a yebu’ afoforo? Ade biako ne sɛ, yɛn tumi sua. Osuani Yakobo kae yɛn sɛ: “Obiako ne mmarahyɛfo ne temmufo”—ɔne Yehowa. Enti Yakobo bisae pefee sɛ: “Ɛhena ne wo a wubu obi atɛn?” (Yakobo 4:12; Romafo 14:1-4) Afei nso, ɛnyɛ den koraa sɛ bɔne mu a wɔwoo yɛn no betumi ama yɛabu ntɛnkyea. Nneyɛe ne nsusuwii pii—a nea ɛka ho ne menasepɔw, abufufa, nitan, ne ɔtreneeni a obi bu ne ho—betumi ama yɛanya adwene a ɛnteɛ wɔ sɛnea yehu yɛn yɔnko nnipa no ho. Yɛwɔ sintɔ afoforo, na ɛsɛ sɛ eyinom ho a yesusuw no mma yɛnyɛ ntɛm nhwehwɛ afoforo ho mfomso. Yentumi nhu nnipa komam; na saa ara na yentumi nhu afoforo nyinaa nsɛm tebea mu. Ɛnde, hena ne yɛn a yebenya adwemmɔne ama mfɛfo gyidifo anaasɛ yɛbɛkasa atia mmɔden a wɔrebɔ wɔ Onyankopɔn som adwuma no mu no? Hwɛ sɛnea eye koraa sɛ yebesuasua Yehowa denam yɛn nuanom mmarima ne mmea ho nneɛma pa a yɛbɛhwehwɛ mmom sen sɛ yɛde yɛn adwene besi wɔn mfomso ahorow so!\n15. Nsɛm ne nneyɛe bɛn na enni afã biara wɔ Onyankopɔn asomfo mu, na dɛn ntia?\n15 Na yɛn abusuafo nso ɛ? Awerɛhosɛm ne sɛ, wɔ nnɛ wiase no, ntɛn a enye koraa a wobu no biako yɛ nea wobu wɔ beae a anka ɛsɛ sɛ asomdwoe tra—ofie. Ɛnyɛ den sɛ wobɛte okununom, ɔyerenom, anaa awofo a ‘wobu wɔn abusuafo ntɛn’ didi wɔn atɛm anaasɛ wɔyɛ wɔn ayayade bere nyinaa ho asɛm. Nanso, nsɛmmɔne, nsɛm a wɔka de twiw afoforo yayaayaw, ne ateetee nni afã biara wɔ Onyankopɔn asomfo mu. (Efesofo 4:29, 31; 5:33; 6:4) Ɛsɛ sɛ Yesu afotu a ese ‘yennyae ntɛn a yegu so rebu afoforo’ na ‘yennyae fɔ a yegu so rebu afoforo’ no kɔ so yɛ adwuma bere a yɛwɔ fie. Kae sɛ afoforo a yɛne wɔn bedi sɛnea Yehowa ne yɛn di no ka atɛntrenee a yebu ho. Na yɛn Nyankopɔn ne yɛn nni no katee anaa atirimɔden so da. Mmom no, ‘n’ayamye dɔɔso’ ma wɔn a wɔdɔ no. (Yakobo 5:11) Nhwɛso a ɛyɛ anigye a ɛsɛ sɛ yesuasua bɛn ara ni!\nMpanyimfo a ‘Wɔsom Atɛntrenee Mu’\n16, 17. (a) Dɛn na Yehowa hwehwɛ fi mpanyimfo no hɔ? (b) Sɛ ɔbɔnefo bi anna nokware ahonu adi a, dɛn na ɛsɛ sɛ wɔyɛ, na dɛn ntia?\n16 Yɛn nyinaa wɔ asɛyɛde sɛ yɛda atɛntrenee adi, nanso mpanyimfo a wɔwɔ Kristofo asafo no mu wɔ asɛyɛde titiriw wɔ eyi mu. Hyɛ sɛnea wɔaka “asafohene,” anaa mpanyimfo ho asɛm wɔ nkɔmhyɛ kwan so wɔ Yesaia kyerɛwtohɔ no mu no nsow: “Hwɛ, trenee so na ɔhene bi bedi hene, na asafohene nso, atemmu so na wobedi asafohene.” (Yesaia 32:1) Yiw, Yehowa hwɛ kwan sɛ mpanyimfo bɛsom atɛntrenee so. Ɔkwan bɛn so na wobetumi ayɛ eyi?\n17 Saa honhom fam mmarima a wɔfata yi nim yiye sɛ atɛntrenee, anaa trenee hwehwɛ sɛ wɔma asafo no ho tew. Ɛtɔ mmere bi a wɔhwehwɛ sɛ mpanyimfo bu ntɛn wɔ bɔne a anibere wom ho. Bere a wɔreyɛ saa no, wɔkae sɛ Onyankopɔn atɛntrenee hwehwɛ sɛ sɛ ɛbɛyɛ yiye a, wɔda mmɔborohunu adi. Wɔnam saayɛ so bɔ mmɔden sɛ wɔbɛboa ɔdebɔneyɛfo no ma wanya adwensakra. Nanso, mmɔden a ɛte saa a wɔbɔ sɛ wɔbɛboa nyinaa akyi no, sɛ ɔdebɔneyɛfo no ankyerɛ nokware ahonu a, dɛn na wɔbɛyɛ? Wɔ atɛntrenee a ɛyɛ pɛ mu no, Yehowa Asɛm kyerɛ sɛ wonsi gyinae pintinn: “Munyi ɔbɔnefo no mfi mo mu!” Ɛno kyerɛ yi a wobeyi no afi asafo no mu. (1 Korintofo 5:11-13; 2 Yohane 9-11) Mpanyimfo no werɛ how sɛ wɔbɛyɛ biribi a ɛte saa, nanso wonim sɛ ɛho hia na ama wɔabɔ asafo no abrabɔ ne honhom fam ahotew ho ban. Ɛno mpo no, wɔhwɛ kwan sɛ ɔdebɔneyɛfo no ani bɛba ne ho so da bi na wasan aba asafo no mu.—Luka 15:17, 18.\n18. Sɛ mpanyimfo de Bible mu afotu rema afoforo a, dɛn na ɛsɛ sɛ wɔma ɛtra wɔn adwenem?\n18 Atɛntrenee mu a wɔsom nso kyerɛ Bible mu afotu a wɔde ma wɔ bere a ɛho hia mu. Nokwarem no, mpanyimfo nhwehwɛ afoforo ho mfomso. Na saa ara nso na ɛnyɛ biribiara ho na wɔde afotu ma bere nyinaa. Nanso, yɔnko gyidini betumi ‘adi mfomso bi ansa na n’ani aba ne ho so.’ Bere a mpanyimfo kae sɛ Onyankopɔn atɛntrenee nyɛ atirimɔden anaa nea enni tema no, ɛbɛka wɔn ma ‘wɔateɛ nea ɔte saa no so wɔ odwo honhom mu.’ (Galatifo 6:1) Enti, mpanyimfo ntwiw obi a wadi mfomso anim anaasɛ wɔrenka nsɛm a ɛyɛ yaw nkyerɛ no. Mmom no, afotu a wofi ɔdɔ mu de ma no hyɛ nea wɔde rema no no nkuran. Mpo sɛ mpanyimfo de animka pɔtee rema—sɛ ebia wɔreda nea afi adeyɛ bi a nyansa nnim mu aba adi tẽẽ—a, wɔma ɛtra wɔn adwenem sɛ ɔyɔnko gyidini a wayɛ bɔne no ka Yehowa nguan ho. * (Luka 15:7) Sɛ ɛda adi pefee sɛ ɔdɔ na ɛkanyan wɔn ma wɔde afotu anaa animka ma a, ɛda adi sɛ ɛbɛma ɔbɔnefo no asakra.\n19. Gyinae bɛn na wɔma mpanyimfo sisi, na dɛn so na ɛsɛ sɛ wɔde wɔn gyinaesi ahorow gyina?\n19 Wɔtaa ma mpanyimfo sisi gyinae a ɛka wɔn mfɛfo gyidifo. Sɛ nhwɛso no, mpanyimfo hyiam bere ne bere mu susuw ho sɛ ebia anuanom foforo a wɔwɔ asafo no mu fata sɛ wɔkamfo wɔn kyerɛ sɛ mpanyimfo anaa asafo mu asomfo anaa. Mpanyimfo no nim hia a ɛho hia sɛ wɔnhwɛ nnipa anim. Wɔma Onyankopɔn ahwehwɛde a ɛfa paw a wɔpaw afoforo saa ho no kyerɛ wɔn kwan wɔ wɔn gyinaesi mu, wɔmma wɔn nkate nni wɔn so. Enti wosisi gyinae a ‘wɔmpere ho mmu atɛn, na wɔnyɛ biribiara nyiyim so.’—1 Timoteo 5:21.\n20, 21. (a) Mpanyimfo bɔ mmɔden sɛ wɔbɛyɛ sɛ dɛn, na dɛn ntia? (b) Dɛn na mpanyimfo betumi ayɛ de aboa “wɔn a wɔn koma atu” no?\n20 Mpanyimfo de Onyankopɔn atɛntrenee di dwuma wɔ akwan foforo so nso. Bere a Yesaia ka siei sɛ mpanyimfo bɛsom wɔ ‘atɛntrenee mu’ wiei no, ɔtoaa so sɛ: “Wɔn mu biara bɛyɛ sɛ mframa ano hintabea ne osu ano guankɔbea, sɛ nkyerekyerewa so nsuwansuwa, sɛ asase a akyen so botan kɛse onwini.” (Yesaia 32:2) Ɛnde, mpanyimfo, mommɔ mmɔden mma mo mfɛfo asomfo nnya awerɛkyekye ne abotɔyam.\n21 Ɛnnɛ a ɔhaw pii a ɛma abasamtu wɔ hɔ no, nnipa pii na wohia nkuranhyɛ. Mpanyimfo, dɛn na mubetumi ayɛ de aboa “wɔn a wɔn koma atu” no. (1 Tesalonikafo 5:14) Momfa tema ntie wɔn. (Yakobo 1:19) Ebia wobehia obi a wɔwɔ ne mu ahotoso a wɔbɛka wɔn komam asɛm a ɛyɛ “awerɛhow” akyerɛ no. (Mmebusɛm 12:25) Momma wonnya ahotoso sɛ wɔn ho hia, wɔsom bo, na wɔdɔ wɔn—yiw, Yehowa ne wɔn nuanom mmarima ne mmea nso dɔ wɔn. (1 Petro 1:22; 5:6, 7) Afei nso, mubetumi ne saafo no abom abɔ mpae na moakae wɔn wɔ mo mpaebɔ mu. Te a wɔbɛte sɛ ɔpanyin bi rebɔ mpae a efi komam ama wɔn no betumi ama wɔanya awerɛkyekye kɛse. (Yakobo 5:14, 15) Atɛntrenee Nyankopɔn no ani rempa mmɔden a mobɔ sɛ mobɛboa wɔn a wɔabotow no so.\nSɛ mpanyimfo hyɛ wɔn a wɔn abam abu nkuran a, na wɔreda Yehowa atɛntrenee adi\n22. Akwan bɛn so na yebetumi asuasua Yehowa atɛntrenee, na dɛn na ebefi mu aba?\n22 Nokwarem no, yɛnam Yehowa atɛntrenee a yesuasua no so bɛn no bere nyinaa! Sɛ yekura ne trenee gyinapɛn ahorow mu, ka asɛmpa a egye nkwa no kyerɛ afoforo, na yɛhwehwɛ nneɛma pa a ɛwɔ afoforo ho sen sɛ yɛde yɛn adwene besi wɔn mfomso ahorow so a, na yɛreda Onyankopɔn atɛntrenee adi. Mpanyimfo, sɛ mobɔ asafo no ahotew ho ban, mode Kyerɛwnsɛm mu afotu a ɛhyɛ den ma, na musisi gyinae a animhwɛ nnim, na mohyɛ wɔn a wɔn abam abu nkuran a, na moreda Onyankopɔn atɛntrenee adi. Hwɛ sɛnea ɛbɛyɛ sɛ Yehowa koma ani gye bere a ofi soro hwɛ fam na ohu sɛ ne nkurɔfo reyɛ nea wobetumi biara de ‘ada atɛntrenee adi’ wɔ wɔne Onyankopɔn nantew mu no!\n^ nky. 13 Nkyerɛase bi ka sɛ “mummmu ntɛn” na “mummmu fɔ.” Nea ɛkyerɛ ne sɛ ‘mummfi ase mmmu ntɛn’ na ‘mummfi ase mmmu fɔ.’ Nanso wɔ mfitiase kasa mu no, Bible akyerɛwfo no de ɔhyɛ kabea (a ɛkyerɛ adeyɛ a ɛrekɔ so mprempren) a ɛwɔ dabi kabea mu na edii dwuma wɔ ha. Enti nneyɛe a wɔkaa ho asɛm no yɛ nea na ɛrekɔ so a na ɛsɛ sɛ wogyae.\n^ nky. 18 Bible ka wɔ 2 Timoteo 4:2 sɛ, ɛtɔ mmere bi a ɛsɛ sɛ mpanyimfo “yi ntɛn, ka anim, tu fo.” Hela asɛmfua a wɔkyerɛɛ ase “tu fo” (pa·ra·ka·leʹo) no betumi akyerɛ “hyɛ nkuran.” Hela asɛmfua bi a ɛte sɛ ɛno, pa·raʹkle·tos, betumi akyerɛ asɛnni mu okyigyinafo. Enti, sɛ mpanyimfo de animka a emu yɛ den mpo rema a, ɛsɛ sɛ wɔyɛ wɔn a wohia honhom fam mmoa no aboafo.\nDeuteronomium 1:16, 17 Dɛn na na Yehowa hwehwɛ fi Israel atemmufo hɔ, na dɛn na mpanyimfo betumi asua afi eyi mu?\nYeremia 22:13-17 Nneyɛe bɛn na Yehowa de ho kɔkɔbɔ ma, na dɛn na ɛho hia na ama yɛasuasua n’atɛntrenee?\nMateo 7:2-5 Dɛn nti na ɛnsɛ sɛ yɛpɛ ntɛm hwehwɛ yɛn mfɛfo gyidifo ho mfomso?\nYakobo 2:1-9 Yehowa bu animhwɛ dɛn, na ɔkwan bɛn so na yebetumi de afotu yi adi dwuma wɔ yɛne afoforo nsɛnnii mu?\nDɛn na mpanyimfo yɛ de boa anuanom mmarima ne mmea ma wɔn ani gye wɔ Onyankopɔn som mu?


Teokrase Sukuu Ahorow—Ɛkyerɛ sɛ Yehowa Dɔ Yɛn | Study\nKENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwangali Kwanyama Latvian Lingala Lithuanian Malagasy Malay Myanmar Ndebele Ndonga Norwegian Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Waray-Waray Xhosa Zulu\nYEHOWA ne yɛn “Kyerɛkyerɛfo Kunini.” (Yes. 30:20) Ɔdɔ a ɔwɔ ma afoforo na ɛka no ma ɔkyerɛkyerɛ wɔn na ɔtete wɔn. Sɛ nhwɛso no, Yehowa dɔ Yesu paa, enti “ɔkyerɛ no nneɛma a ɔno ankasa yɛ nyinaa.” (Yoh. 5:20) Yehowa dɔ yɛn efisɛ yɛyɛ n’Adansefo, enti wama yɛn “asuafo tɛkrɛma” a yɛde beyi no ayɛ na yɛde aboa afoforo.—Yes. 50:4.\nAkwankyerɛ Kuw no Nkyerɛkyerɛ Boayikuw no suasua Yehowa dɔ no, enti wɔahyehyɛ teokrase sukuu ahorow du a wɔde tete wɔn a wɔpɛ sɛ wɔkɔ bi na wɔn tebea ma wɔn kwan no. So wubu sukuu ahorow yi sɛ adanse a ɛkyerɛ sɛ Yehowa dɔ yɛn?\nHwɛ teokrase sukuu ahorow yi ho nsɛm ne nea wɔn a wɔakɔ sukuu yi bi aka. Na bisa wo ho sɛ, ‘Mɛyɛ dɛn anya Onyankopɔn nkyerɛkyerɛ yi so mfaso?’\nNYA TEOKRASE NTETEE SO MFASO\nYehowa yɛ ‘Ɔdɔ Nyankopɔn,’ enti ɔtete yɛn ma yɛn ani gye wɔ asetenam, ɔboa yɛn ma yedi nsɛnnennen ho dwuma, na ɔma yɛn ani gye asɛnka adwuma no ho. (2 Kor. 13:11) Sɛnea wɔtetee tete asuafo no, yɛn nso wɔatete yɛn ma yebetumi akyerɛkyerɛ afoforo ma wɔadi nea wɔahyɛ yɛn nyinaa so.—Mat. 28:20.\nEbia ɛnyɛ sukuu yi nyinaa bi na yebetumi akɔ nanso yebetumi anya so mfaso. Yebetumi de Bible nkyerɛkyerɛ a yenya no adi dwuma. Afei nso, bere a yɛne Yehowa asomfo a wɔakɔ sukuu yi bi yɛ asɛnka adwuma no, yebetu mpɔn wɔ ɔsom adwuma no mu.\nBisa wo ho sɛ, ‘Me tebea bɛma me kwan ma makɔ sukuu yi bi?’\nƐyɛ akwannya kɛse ma Yehowa asomfo sɛ wɔbɛkɔ sukuu yi bi na wɔakyerɛkyerɛ wɔn wɔ hɔ. Ma ntetee a woanya no nka wo mmɛn Yehowa na ɛmmoa wo mma wunni asɛyɛde a wowɔ wɔ Yehowa anim no ho dwuma, titiriw asɛmpaka adwuma a ɛsɛ sɛ yɛde ahokeka yɛ no.\nTeokrase Ɔsom Sukuu\nBeae a Wɔyɛ No: Ahenni Asa so.\nWɔn a Wɔfata sɛ Wɔkɔ Bi: Wɔn a wɔde wɔn ho abɔ asafo no nyinaa a wogye Bible nkyerɛkyerɛ tom na wɔbɔ wɔn bra ma ɛne Kristofo gyinapɛn hyia.\nƆkwan a Wɔfa so De Wɔn Ho Hyem: Teokrase Ɔsom Sukuu sohwɛfo na ɔkyerɛw asuafo no din.\nSharon a yare bi abubu no kae sɛ: “Teokrase Ɔsom Sukuu no aboa me ma mahu sɛnea mɛyɛ nhwehwɛmu na makasa ma atɔ asom. Bio, masua sɛnea mɛboa afoforo nso ma wɔabɛn Yehowa.”\nArnie yɛ ɔhwɛfo kwantufo a ɔde mfe pii ayɛ adwuma yi. Ɔno nso kae sɛ: “Ná mepo dodow na na ɛyɛ den sɛ me ne nnipa rekasa a mɛhwɛ wɔn anim. Sukuu yi aboa me ma mahu sɛ me nso me ho hia. Yehowa nam sukuu yi so atete me ma masua sɛnea yɛhome ne sɛnea mede m’adwene besi dwumadi bi so. Meda Yehowa ase sɛ wɔaboa me ma seesei mitumi kamfo no wɔ asafo no ne asɛnka mu.”\nAtirimpɔw: Sukuu yi boa wɔn a wɔaba foforo no ma wotumi som wɔ Betel.\nBere Tenten: Dapɛn biara wɔde simma 45 na ɛyɛ; wɔyɛ saa adapɛn 16.\nBeae a Wɔyɛ No: Betel.\nWɔn a Wɔfata sɛ Wɔkɔ Bi: Betel abusua no mufo ankasa anaa wɔn a wɔma wɔsom wɔ Betel bere tiaa bi, ebia afe anaa nea ɛboro saa.\nƆkwan a Wɔfa so Kɔ Bi: Wɔn a wɔaba Betel foforo nyinaa wɔ hokwan sɛ wɔkɔ bi.\nDemetrius kɔɔ sukuu no bi 1980 ne 1990 ntam hɔ baabi. Ɔkae sɛ: “Sukuu no boaa me ma mihuu sɛnea yesua ade yiye, na ɛboaa me ma mihuu sɛnea mɛtena Betel akyɛ. Sukuu no, akyerɛkyerɛfo, ne afotu a wɔde mae ma mihui sɛ Yehowa dwen me ho, na ɔpɛ sɛ mitumi som yiye wɔ Betel.”\nKaitlyn nso kae sɛ: “Sukuu no boaa me ma mede m’adwene sii ade a ɛho hia paa so, kyerɛ sɛ, sɛnea me ne Yehowa ntam bɛyɛ papa. Ama manya anisɔ ama Yehowa, ne fie, ne n’ahyehyɛde no.”\nAtirimpɔw: Wɔde tete ahwɛfo akwantufo ne asafo mu mpanyimfo anaa asomfo sɛnea ɛbɛyɛ a wobetumi ahwɛ nguan no yiye na wɔadi asɛyɛde ahorow a wɔwɔ wɔ ahyehyɛde no mu ho dwuma pɛpɛɛpɛ. (Aso. 20:28) Wɔhwɛ tebea anaa nsɛm a anuanom rehyia ne asafo no ahiade na wɔde aba sukuu no mu. Wɔyɛ sukuu yi bere ne bere mu sɛnea Akwankyerɛ Kuw no bɛkyerɛ.\nBere Tenten: Nnansa yi, wɔde nnanu anaa nnanu ne fã na ɛyɛ ahwɛfo akwantufo de, wɔde da koro ne fã na ɛyɛ asafo mu mpanyimfo de no, na asomfo no nso wɔde da koro na ɛyɛ wɔn de no.\nBeae a Wɔyɛ No: Wɔtaa yɛ wɔ Ahenni Asa anaa Nhyiam Asa so.\nWɔn a Wɔfata sɛ Wɔkɔ Bi: Ahwɛfo akwantufo, asafo mu mpanyimfo anaa asomfo.\nƆkwan a Wɔfa so Kɔ Bi: Ɔmansin sohwɛfo to nsa frɛ asafo mu mpanyimfo ne asomfo a ɛsɛ sɛ wɔkɔ bi nyinaa. Baa dwumadibea to nsa frɛ ahwɛfo akwantufo.\nQuinn (a ɔwɔ ase ha) kae sɛ: “Yɛde bere tiaa bi na ɛyɛ sukuu no, nanso nneɛma pii wom na ɛhyɛ mpanyimfo den ma wɔkɔ so de anigye yɛ wɔn adwuma ‘sɛ mmarima’ wɔ Yehowa asafo no mu. Ɛboa mpanyimfo a wɔyɛ foforo ne wɔn a wɔasom akyɛ ma wɔhwɛ nguan no yiye, na ‘wɔde adwenkoro ne nsusuwii koro’ yɛ wɔn adwuma.”\nMichael nso kae sɛ: “Sukuu no boa yɛn ma yɛte nsɛm ase de hyɛ yɛn gyidi den, na ɛma yehu nneɛma a ebetumi asɛe yɛn gyidi. Afei ɛma yehu ɔkwampa a yɛbɛfa so ahwɛ nguan no. Yɛda Yehowa ase wɔ n’ayamye ho.”\nAtirimpɔw: Ɛboa akwampaefo ma ‘wɔyɛ wɔn som adwuma no pɛpɛɛpɛ.’—2 Tim. 4:5.\nBere Tenten: Nnawɔtwe abien.\nBeae a Wɔyɛ No: Baa dwumadibea no na esi ho gyinae; wɔtaa yɛ wɔ Ahenni Asa so.\nWɔn a Wɔfata sɛ Wɔkɔ Bi: Wɔn a wɔde afe biako anaa nea ɛboro saa ayɛ daa akwampaefo. *\nƆkwan a Wɔfa so Kɔ Bi: Ɔmansin sohwɛfo to nsa frɛ akwampaefo a wɔfata ma wɔkɔ sukuu no bi.\nLily (a ɔwɔ nifa so) kae sɛ: “Sukuu no aboa me ma mitumi gyina nsɛnnennen a mihyia wɔ asɛnka adwuma no mu ne m’asetenam ano. Sukuu no aboa ma mutumi sua ade yiye, ama me nkyerɛkyerɛ atu mpɔn, na mitumi de Bible di dwuma yiye. Seesei mitumi boa afoforo, meboa nhyehyɛe a mpanyimfo no yɛ, na meyɛ me fam de ma asafo no nya nkɔso.”\nBrenda akɔ sukuu no mprenu, na ɔkae sɛ: “Sukuu no aboa ma mede m’adwene nyinaa si me som so, na m’ahonim yɛ adwuma yiye. Mahu sɛ ehia paa sɛ meboa afoforo. Nokwasɛm ni, Yehowa adɔe sõ!”\n^ nky. 40 Sɛ akwampaefo foforo no nnɔɔso sɛ wɔbɛyɛ sukuu no ama wɔn a, wɔde akwampaefo a mfe anum ni wɔnkɔɔ sukuu no bi kɔsɔ so ma wɔsan kɔ bio.\nSukuu a Wɔyɛ Ma Asafo mu Mpanyimfo\nAtirimpɔw: Ɛboa asafo mu mpanyimfo ma wodi wɔn asɛyɛde ahorow ho dwuma wɔ asafo no mu, na ɛma wotumi som Yehowa yiye.\nBeae a Wɔyɛ No: Baa dwumadibea no na ɛkyerɛ; wɔtaa yɛ wɔ Ahenni Asa anaa Nhyiam Asa so.\nWɔn a Wɔfata sɛ Wɔkɔ Bi: Asafo mu mpanyimfo.\nƆkwan a Wɔfa so Kɔ Bi: Baa dwumadibea no na ɛto nsa frɛ asafo mu mpanyimfo no.\nHwɛ nsɛm a wɔn a na wɔwɔ adesuakuw a ɛto so 92 mu wɔ United States no bi kae:\n“Sukuu no aboa me paa. Ama mahu sɛnea mete ankasa ne sɛnea mɛhwɛ Yehowa nguan no.”\n“Seesei metumi de Bible mu nsɛntitiriw ahyɛ afoforo nkuran.”\n“Nea masua yi bɛboa me me nkwa nna nyinaa.”\nSukuu a Wɔyɛ Ma Ahwɛfo Akwantufo ne Wɔn Yerenom\nAtirimpɔw: Ɛboa amansin ne amantam so ahwɛfo ma wɔsom asafo ahorow no yiye bere a ‘wɔrebɔ wɔn ho mmɔden wɔ ɔkasa ne ɔkyerɛkyerɛ mu’ no.—1 Tim. 5:17; 1 Pet. 5:2, 3.\nBeae a Wɔyɛ No: Baa dwumadibea no na ɛkyerɛ.\nWɔn a Wɔfata sɛ Wɔkɔ Bi: Amansin anaa amantam so ahwɛfo.\nƆkwan a Wɔfa so Kɔ Bi: Baa dwumadibea no na ɛto nsa frɛ ahwɛfo akwantufo ne wɔn yerenom.\nJoel a ɔkɔɔ adesuakuw a edi kan no wɔ 1999 mu no kae sɛ: “Afei na yɛate ase paa sɛ Yesu ne ahyehyɛde no ti. Yɛahu sɛ, sɛ yɛkɔsra anuanom a, ɛsɛ sɛ yɛhyɛ wɔn nkuran na yɛboa ma biakoyɛ tena asafo biara mu. Sukuu no ma yehui sɛ, ɔhwɛfo kwantufo tu fo na ɛtɔ bere bi mpo a ɔboa teɛteɛ nneɛma, nanso ne botae paa ne sɛ ɔbɛma anuanom ahu sɛ Yehowa dɔ wɔn.”\nBible Sukuu a Wɔyɛ Ma Anuanom Mmarima Asigyafo\nAtirimpɔw: Esiesie asafo mu mpanyimfo ne asomfo a wɔnwaree ma wɔde asɛyɛde pii hyɛ wɔn nsa wɔ Yehowa ahyehyɛde no mu. Wɔn a wɔawie sukuu no mu dodow no ara nya dwumadi wɔ wɔn man mu; wɔde wɔn kɔ baabi a mmoa ho hia biara. Ebinom nso, sɛ wɔn tebea ma wɔn kwan a, wotumi ma wɔkɔ ɔman foforo so kɔboa. Wɔma ebinom nso yɛ bere tiaa mu akwampaefo titiriw. Wɔma saafo no kɔ nkuraase, baabi a asafo nni anaa adawurubɔfo nnɔɔso kɔboa adwuma no.\nWɔn a Wɔfata sɛ Wɔkɔ Bi: Anuanom mmarima a wɔnwaree a wɔadi fi mfe 23 kosi 62 a wɔte apɔw a wɔpɛ sɛ wɔkɔsom wɔ baabi a wohia mmoa. (Mar. 10:29, 30) Ansa na wɔbɛfrɛ wɔn no na wɔasom sɛ daa kwampaefo mfe abien anaa nea ɛboro saa. Bio nso ɛsɛ sɛ wɔyɛ anuanom a wɔde mfe abien asom atoam sɛ asafo mu mpanyimfo anaa asomfo.\nƆkwan a Wɔfa so Kɔ Bi: Wɔne wɔn a wɔpɛ sɛ wɔkɔ sukuu no bi no hyiam wɔ ɔmansin nhyiam ase de ho nsɛm pii ma wɔn.\nRick a owiee adesuakuw a ɛto so 23 wɔ United States no kae sɛ: “Bere a wɔde me nuu sukuu no mu puei no, mihui sɛ Yehowa honhom ayɛ me mu adwuma ankasa. Sɛ Yehowa ma wo adwuma a, na wama wo kahyire a wode bɛsoa. Mihui sɛ, sɛ mede nea mepɛ to nkyɛn yɛ Onyankopɔn apɛde a, ɔbɛhyɛ me den.”\nAndreas a ɔsom wɔ Germany nso kae sɛ: “Mihui sɛ sɛnea Onyankopɔn ahyehyɛde no yɛ adwuma no boro adwene ne ntease so; ɛyɛ anwonwade ankasa. Sukuu no ahyɛ me mpamden ama adwuma a ɛda m’anim. Afei nso yesuaa nsɛm pii wɔ Bible mu a ɛma mihuu nokwasɛm yi: Sɛ mesom me nuanom ne Yehowa a, ɛma minya anigye a enni kabea.”\nBible Sukuu a Wɔyɛ Ma Kristofo Awarefo\nAtirimpɔw: Wɔde ntetee soronko ma awarefo sɛnea ɛbɛyɛ a Yehowa betumi de wɔn adi dwuma yiye wɔ n’ahyehyɛde no mu. Sɛ wowie sukuu no a, wɔbɛma wɔn mu pii akɔsom wɔ baabi a wohia mmoa wɔ wɔn man mu. Ebia wɔbɛma ebinom akɔsom wɔ ɔman foforo so, sɛ wɔn tebea ma wɔn kwan a. Wɔbɛma ebinom nso ayɛ bere tiaa mu akwampaefo titiriw. Wɔbɛma saafo no akɔ nkuraase, baabi a asafo nni anaa adawurubɔfo nnɔɔso akɔboa adwuma no.\nBeae a Wɔyɛ No: Seesei wɔyɛ sukuu yi wɔ United States, na efi September 2012 rekɔ no, wɔbɛyɛ bi nso wɔ aman bi so wɔ wiase nyinaa. Wɔyɛ wɔ Ahenni Asa anaa Nhyiam Asa so.\nWɔn a Wɔfata sɛ Wɔkɔ Bi: Awarefo a wɔadi mfe 25 kosi 50 a wɔte apɔw na wɔn tebea bɛma wɔakɔsom wɔ baabi a wohia mmoa. Adwene a saafo no kura ni: “Mini, soma me.” (Yes. 6:8) Ansa na wɔbɛfrɛ wɔn no, na wɔaware mfe abien anaa nea ɛboro saa. Afei nso ɛsɛ sɛ wɔayɛ bere nyinaa som adwuma no atoam mfe abien. Ɛsɛ sɛ ɔbarima no yɛ asafo mu panyin anaa ɔsomfo a wasom atoam mfe abien.\nƆkwan a Wɔfa so Kɔ Bi: Wohyia wɔn a wɔpɛ sɛ wɔkɔ sukuu no bi no wɔ ɔmantam nhyiam ase, na wɔde ho nsɛm pii ma wɔn. Sɛ wɔnyɛ nhyiam yi bi wɔ ɔmantam nhyiam ase wɔ wo man mu na wopɛ sɛ wokɔ sukuu yi bi a, wubetumi akyerɛw baa dwumadibea no abisa ho asɛm.\nEric ne Corina (a wɔwɔ nifa so) kɔɔ sukuu yi nea edi kan koraa wɔ 2011 mu. Wɔkae sɛ: “Yebehui sɛ dapɛn awotwe tumi sesa nnipa koraa, na ebue kwan kɛse ma awarefo a wɔpɛ sɛ wɔyɛ pii wɔ Yehowa som mu. Yɛasi yɛn bo sɛ yebetwitwa nneɛma so ma yɛn asetena ayɛ wɛ na yɛatumi anya bere ayɛ nneɛma a ɛho hia.”\nAtirimpɔw: Wɔde tete sukuufo no ma ebinom kɔsom sɛ asɛmpatrɛwfo wɔ nkurow akɛse mu, ebinom som sɛ ahwɛfo akwantufo, na afoforo nso kɔsom wɔ Betel. Botae no ne sɛ wɔbɛhyɛ anuanom den ma wɔn ase atim. Afei wɔn a wɔakɔ bi no boa ma nneɛma kɔ so pɛpɛɛpɛ wɔ Betel.\nBeae a Wɔyɛ No: Watchtower Educational Center, Patterson, New York, U.S.A.\nWɔn a Wɔfata sɛ Wɔkɔ Bi: Awarefo a wɔreyɛ bere nyinaa som adwuma no—asɛmpatrɛwfo a wonnya nkɔɔ sukuu no bi, akwampaefo titiriw, ahwɛfo akwantufo, anaa Betelfo. Ansa na wɔbɛfrɛ wɔn no na wɔn baanu nyinaa ayɛ bere nyinaa som adwuma no atoam mfe abiɛsa anaa nea ɛboro saa. Ɛsɛ sɛ wotumi ka Borɔfo kyerɛw, na wɔkenkan no yiye.\nƆkwan a Wɔfa so Kɔ Bi: Baa Boayikuw no na wɔma awarefo a wɔfata kɔ sukuu no bi.\nSeesei Lade ne Monique a wofi United States som wɔ Afrika. Lade ka sɛ: “Gilead sukuu no atete yɛn ma yebetumi akɔyɛ adwuma wɔ wiase baabiara, ahyɛ yɛn den ma yetumi ne yɛn nuanom bom yɛ adwuma.”\nMonique nso ka sɛ: “Sɛ mede nea masua afi Onyankopɔn Asɛm mu no yɛ adwuma a, m’ani gye paa wɔ nea wɔde ahyɛ me nsa mu. Anigye a ɛte saa da no adi sɛ Yehowa dɔ me.”\nAtirimpɔw: Wɔde boa Baa Boayikuw mufo ma wotumi hwɛ Betel adwuma so yiye. Wɔhwɛ asafo ahorow no dwumadi so, na wɔhwɛ amansin ne amantam a ɛwɔ wɔn asasesin mu no so. Bio nso wosua nsɛm asekyerɛ, nhoma tintim, ne nhoma a wɔde mena ho nsɛm.\nWɔn a Wɔfata sɛ Wɔkɔ Bi: Baa Boayikuw anaa Ɔman Boayikuw mufo anaa obi a wɔrebɛpaw no ma wasom saa.\nƆkwan a Wɔfa so Kɔ Bi: Akwankyerɛ Kuw no na ɛto nsa frɛ anuanom mmarima ne wɔn yerenom ma wɔkɔ bi.\nLowell ne Cara a wɔkɔɔ adesuakuw a ɛto so 25 som wɔ Nigeria. Lowell ka sɛ: “Sukuu no kae me sɛ adwuma a meyɛ anaa nneɛma dodow a egu me so biara no, sɛ mepɛ sɛ mesɔ Yehowa ani a, ɛsɛ sɛ meyɛ nea ɔpɛ. Sukuu no sii so dua sɛ sɛnea Yehowa dɔ ne nkoa no, saa ara na ɛsɛ sɛ me nso me ne afoforo di.”\nCara nso ka sɛ: “Asɛm biako a daa midwen ho ni: Sɛ merentumi nkyerɛkyerɛ biribi mu tiawa mma obi nte ase a, ɛnde na ɛsɛ sɛ misua ho nsɛm pii ansa na mayɛ m’adwene sɛ mɛkyerɛ obi.”


Hiob 12 | Intanɛt So Bible| Wiase Foforɔ Nkyerɛaseɛ\nHiob anoyi (1-25)\n“Monkyɛn me” (3)\n“Me ho ayɛ serew” (4)\n‘Onyankopɔn na nyansa wɔ no’ (13)\nOnyankopɔn korɔn kyɛn atemmufo ne ahemfo (17, 18)\n12 Ɛnna Hiob kae sɛ: 2 “Ampa, mo na munim;*Muwu a na nyansa asa! 3 Me nso mewɔ ntease.* Monkyɛn me. Hena na onnim saa nneɛma yi? 4 Me ho ayɛ serew ama me nnamfo,+Me a misu frɛ Onyankopɔn sɛ onnye me so no.+ Ɔtreneeni a ne ho nni asɛm no ho ayɛ serew. 5 Nea n’asom adwo no no de, ɔserew wɔn a wohu amane;N’adwene nyinaa ne sɛ, wɔn a wohinhim* no na wohu amane. 6 Akorɔmfo werɛmfo ntamadan wɔ hɔ dwoodwoo,+Na wɔn a wɔhyɛ Onyankopɔn abufuw no wɔ ahobammɔ,+Wɔn a wokura wɔn nyame wɔ wɔn nsam no. 7 Wo de, mepa wo kyɛw, bisa mmoa, na wɔbɛkyerɛ wo;Bisa wim nnomaa, na wɔbɛka akyerɛ wo. 8 Anaasɛ dan w’ani hwɛ* asaase, na ɛbɛkyerɛ wo;Na ɛpo mu mpataa bɛka akyerɛ wo. 9 Wɔn mu hena na onnim sɛYehowa nsa na ayɛ eyi? 10 Ne nsam na ɔteasefo biara nkwa* wɔ,Na ne nsam na onipa biara* honhom* wɔ.+ 11 Ɛnyɛ aso na ɛsɔ nsɛm hwɛSɛnea tɛkrɛma* ka aduan hwɛ no?+ 12 Ɛnyɛ nkwakoraa mu na nyansa wɔ?+Na ɛnyɛ onyinkyɛ mu na ntease wɔ? 13 Ɔno na nyansa ne kɛseyɛ wɔ no;+Ɔno na afotu ne ntease yɛ ne dea.+ 14 Sɛ odwiriw biribi gu a, obiara rentumi nhyehyɛ;+Nea wato mu no, onipa biara rentumi mmue. 15 Sɛ ɔma osu gyae tɔ a, biribiara hyew;*+Ogyaa osu mu a, ebu fa asaase so.+ 16 Ɔno na ahoɔden ne nyansa wɔ no;+Ɔno na nea ɔrefom kwan ne nea ɔma nkurɔfo fom kwan nyinaa yɛ ne dea; 17 Ɔma afotufo de wɔn nan sisi fam nantew,*Na ɔma atemmufo dan nkwaseafo.+ 18 Ɔsansan nea ahemfo de kyekyere nkurɔfo no,+Na ɔde abɔso* kyekyere ahemfo no asen. 19 Ɔma asɔfo de wɔn nan sisi fam nantew,+Na otu atumfo a wɔn ase atim gu;+ 20 Ɔma afotufo anokwafo nsɛm ka wɔn anom,Na ogye nkwakoraa* nyansa; 21 Ogu atitiriw anim ase,+Na ɔma atumfo tumi brɛ ase;* 22 Nneɛma a asie wɔ sum mu no, oyi pue,+Na ɔma hann tɔ esum kabii so; 23 Ɔma aman yɛ akɛse, sɛnea ɛbɛyɛ a ɔbɛsɛe wɔn;Ɔma aman trɛw, sɛnea ɛbɛyɛ a obetu wɔn afi wɔn asaase so akɔ. 24 Ogye aman mpanyimfo ntease* fi wɔn nsam,Na asaase a ɛda mpan a enni anammɔnkwan na ɔma wokyinkyin so.+ 25 Wɔde wɔn ti pempem sum mu,+ baabi a hann nni;Ɔma wokyinkyin te sɛ mmarima a wɔabow nsã.+\n^ Nt., “mo na moyɛ nnipa.”\n^ Anaa “wɔn a wɔwatiriw.”\n^ Ebetumi nso akyerɛ, “kasa kyerɛ.”\n^ Anaa “ɔteasefo biara kra.”\n^ Nt., “nnipa honam nyinaa.”\n^ Anaa “ahome.”\n^ Nt., “dodom.”\n^ Anaa “kisa.”\n^ Anaa “Ɔma nea afotufo wɔ fi wɔn nsa.”\n^ Anaa “mpanyimfo.”\n^ Nt., “ohodwow atumfo abɔso mu.”


Забур 43 CARS - Nnwom 43 AKCB\n1Me Nyankopɔn, bu me bem,\nna ka mʼasɛm a etia ɔman a wonsuro wo no ma me;\ngye me fi nnaadaafo ne amumɔyɛfo nsam.\n2Woyɛ Onyankopɔn, mʼabandennen.\nAdɛn nti na woapo me?\nAdɛn nti na ɛsɛ sɛ menantenantew twa adwo\nmʼatamfo nhyɛso nti?\n3Soma wo hann ne wo nokware\nma wɔnkyerɛ me kwan;\nma wɔmfa me mmra wo Bepɔw Kronkron no so,\nfaako a wote no.\n4Afei, mɛkɔ Onyankopɔn afɔremuka anim,\nmʼanigye ne mʼahosɛpɛw Nyankopɔn nkyɛn.\nMede sanku beyi wo ayɛ,\nOnyankopɔn, me Nyankopɔn.\n5Me kra, adɛn, na woabotow?\nAdɛn na woayɛ basaa wɔ me mu saa?\nFa wo ho to Onyankopɔn so,\nna mɛkɔ so ayi no ayɛ,\nmʼAgyenkwa ne me Nyankopɔn.\nAKCB : Nnwom 43


1 Corinthians 4 KJV – 1 Korintofo 4 AKCB | Biblica\n1 Corinthians 4 KJV – 1 Korintofo 4 AKCB\n1Ɛsɛ sɛ mubu yɛn sɛ Kristo asomfo a wɔde Onyankopɔn ahintasɛm a ɛyɛ nokware no ahyɛ yɛn nsa. 2Ade baako a wɔrehwehwɛ afi onipa a wɔde ahintasɛm no ahyɛ ne nsa no ne sɛ obedi ne wura no nokware. 3Sɛ mo anaa onipa bi bu me atɛn mprempren a, ɛmfa me ho. Mʼankasa nso mimmu me ho atɛn. 4Mʼadwene mu yɛ fann, nanso ɛno nkyerɛ sɛ midi bem fitaa. Awurade nko ara na obu me atɛn. 5Enti ɛnsɛ sɛ obiara bu ne yɔnko atɛn kosi sɛ bere a ɛsɛ bɛba. Awurade ba mu no na wobebu atɛn a etwa to. Ɔbɛda nea ahintaw wɔ sum mu no adi na wada nea ahintaw wɔ nnipa koma mu no nso adi. Na onipa biara anya nʼayeyi afi Onyankopɔn hɔ.\n6Anuanom, mo nti mede Apolo ne me ayɛ nhwɛso, sɛnea ɛbɛma mo osuahu a ɛka se, “Di mmara pa so” no. Ɛnsɛ sɛ mo mu biara de onipa bi hoahoa ne ho na obu ɔfoforo nso onipa teta. 7Hena na ɔka kyerɛɛ wo se wokorɔn sen afoforo? Ɛnyɛ Onyankopɔn na ɔde biribiara a wowɔ no maa wo? Na adɛn nti na wode hoahoa wo ho sɛnea ɛnyɛ akyɛde?\n8Biribiara a mohwehwɛ no, mo nsa aka dedaw! Moyɛ adefo dedaw. Moayeyɛ ahemfo, nanso yɛnyɛ bi! Nokware, anka mepɛ sɛ moyɛ ahemfo na anka yɛn nso yɛyɛ ahemfo bɛka mo ho. 9Ɛyɛ me sɛ yɛn asomafo yi de, Onyankopɔn de yɛn atwa to sɛ nnipa bi a wɔabu wɔn kumfɔ wɔ bagua mu sɛ nnipa ne wiase abɔfo nyinaa nhwɛ. 10Kristo nti yɛyɛ nkwaseafo, nanso moyɛ anyansafo wɔ Kristo mu. Yɛyɛ mmerɛw, nanso moyɛ den. Wommu yɛn, nanso wobu mo. 11Ebesi saa bere yi mu ɔkɔm ne osukɔm de yɛn. Yefura ntamagow; wɔhwe yɛn; yedi atutena; 12yɛyɛ adwuma a ɛyɛ den de hwɛ yɛn ho. Wɔdome yɛn a, yehyira; wɔhwe yɛn a yegyina ano. 13Wɔyaw yɛn a, yɛde kasa pa bua. Yɛte sɛ wiase yi mu wura bi a yɛnka hwee de besi nnɛ.\n14Ɛnyɛ sɛ mepɛ sɛ migu mo anim ase nti na mekyerɛw saa nhoma yi brɛɛ mo. Na mmom mepɛ sɛ mekyerɛ mo ɔkwan sɛ me ara me mma a medɔ wɔn. 15Na sɛ mowɔ ahwɛfo mpem du mpo wɔ mo asetena mu wɔ Kristo mu a, mowɔ Agya baako pɛ. Na mo nkwa a ɛwɔ Kristo Yesu mu no nti, menam asɛmpa a meka kyerɛɛ mo no so abɛyɛ mo agya. 16Mesrɛ mo sɛ munsuasua me. 17Ɛnam eyi so nti, meresoma Timoteo na waba mo nkyɛn. Ɔyɛ mʼankasa me dɔba a odi me nokware wɔ Awurade mu. Ɔbɛkaakae mo mʼakwan foforo a menam so di Kristo Yesu akyi ne nkyerɛkyerɛ a mekyerɛkyerɛ wɔ asafo biara a mekɔ mu no mu.\n18Mo mu bi ayɛ ahantan, susuw sɛ meremmɛsra mo. 19Sɛ Awurade pɛ a, ɛrenkyɛ biara mɛba mo nkyɛn na mʼankasa mabɛhwɛ dwuma a saa ahantanfo yi betumi adi na ɛnyɛ asɛm a wɔbɛka no. 20Onyankopɔn Ahenni no nyɛ nsɛnkeka na ɛyɛ tumi. 21Emu nea ɛwɔ he na mopɛ? Memmɛbɔ mo mmaa anaa koma a ɔdɔ wɔ mu na ebu ade na memfa mmra mo nkyɛn?\nAKCB : 1 Korintofo 4


Exodus 32 | Intanɛt So Bible| Wiase Foforɔ Nkyerɛaseɛ\n32 Bere a nkurɔfo no hui sɛ Mose akyɛ wɔ bepɔw no so+ no, wopiaa wɔn ho kɔɔ Aaron nkyɛn kɔka kyerɛɛ no sɛ: “Sɔre yɛ onyame ma yɛn na onni yɛn anim,+ na Mose yi a odii yɛn anim fii Egypt asase so+ no de, yennim nea ato no.” 2 Ɛnna Aaron ka kyerɛɛ wɔn sɛ: “Munyiyi sika asomuade+ a ɛhyehyɛ mo yerenom ne mo mmabarima ne mo mmabea asom no mfa mmrɛ me.” 3 Enti obiara yii sika asomuade a ɛhyɛ n’aso no de brɛɛ Aaron. 4 Ogye fii wɔn hɔ na ɔnan de adwinnade yɛɛ+ nantwi ba honi a wɔagu.+ Afei wɔkae sɛ: “Israel man, mo Nyankopɔn ni. Ɔno na odii mo anim fii Egypt asase so.”+ 5 Bere a Aaron huu eyi no, ɔyɛɛ afɔremuka de sii ohoni no anim, na ɔkae sɛ: “Ɔkyena yɛ Yehowa afahyɛ.” 6 Ade kyee no, wɔsɔree ntɛm bɔɔ ɔhyew afɔre ne asomdwoe afɔre. Afei nkurɔfo no tenaa ase didi nomee, na wɔsɔre gyee wɔn ani.+ 7 Ɛbaa saa no, Yehowa ka kyerɛɛ Mose sɛ: “Yɛ ntɛm kɔ, efisɛ nkurɔfo a wudii wɔn anim fii Egypt asase so no asɛe wɔn ho.+ 8 Wɔaman afi ɔkwan a mekyerɛe sɛ wɔmfa so no so,+ wɔantwentwɛn wɔn nan ase koraa. Wɔayɛ nantwi ba honi, na wɔkotow no bɔ afɔre ma no, na wɔka sɛ: ‘Israel man, mo Nyankopɔn ni. Ɔno na odii mo anim fii Egypt asase so.’”+ 9 Afei Yehowa ka kyerɛɛ Mose sɛ: “Mahwɛ ahu sɛ nkurɔfo yi kɔn asen.+ 10 Ma minyi m’abufuw adi na mentɔre wɔn ase+ na menyɛ wo ɔman kɛse.”+ 11 Ɛnna Mose bɔɔ mmɔden sɛ obedwudwo Yehowa, ne Nyankopɔn, bo+ sɛ: “Yehowa, adɛn na wo bo afuw+ wo nkurɔfo a wode tumi kɛse ne nsa a ɛyɛ den yii wɔn fii Egypt asase so yi? 12 Adɛn na ɛsɛ sɛ woma kwan ma Egyptfo+ ka sɛ, ‘Adwemmɔne na ɔde yii wɔn; na ɔpɛ sɛ okunkum wɔn wɔ bepɔw no so na ɔtɔre wɔn ase fi asase so’?+ Ma wo bo nnwo+ na sesa w’adwene+ wɔ bɔne a worebɛyɛ wo man yi ho. 13 Kae w’akoa Abraham ne Isak ne Israel a wokaa wɔn ntam+ sɛ, ‘Mɛma mo asefo adɔɔso sɛ ɔsoro nsoromma+ na mede asase a mekyerɛɛ mo no nyinaa bɛma mo asefo,+ na ɛbɛyɛ wɔn agyapade daa’+ no.” 14 Afei Yehowa gyaee nea ɔkae sɛ ɔbɛyɛ ne nkurɔfo no.+ 15 Ɛno akyi no, Mose sian fii bepɔw no+ so. Ɔreba no na Adanse apon abien+ a wɔakyerɛw n’afanu nyinaa, ɛha ne ha, kura no. 16 Onyankopɔn ankasa na ɔyɛɛ abopon no, na ɔno na ɔkyerɛw so.+ 17 Afei Yosua tee sɛ nnipa no reyɛ dede, na ɔka kyerɛɛ Mose sɛ: “Dede yi de, ɛte sɛ nea ɔko bi asi+ nsraban no mu.” 18 Na ɔkae sɛ:“Ɛnyɛ nkonimdi ho osebɔ,+Na ɛnyɛ nkogudi ho benabɔ;Dwom foforo na mete yi.” 19 Bere a Mose bɛn nsraban no a ohuu nantwi ba+ ne asaw no, ne bo fuwii, na ogyaa abopon no mu hwee bepɔw no ase ma ebubui.+ 20 Afei ɔde ogya hyew nantwi ba a wɔayɛ no, na ɔyam no muhumuhu+ de petee nsu ani+ maa Israelfo no nomee.+ 21 Ɛno akyi no, Mose bisaa Aaron sɛ: “Dɛn na nnipa yi ayɛ wo a wode bɔne a ɛte sɛɛ aba wɔn so?” 22 Ɛnna Aaron kae sɛ: “Mma me wura bo mmfuw. W’ankasa wunim adwemmɔne a nkurɔfo yi kura.+ 23 Wɔka kyerɛɛ me sɛ, ‘Yɛ onyame ma yɛn na onni yɛn anim,+ na Mose yi a odii yɛn anim fii Egypt asase so no de, yennim nea ato no.’ 24 Enti me nso mibisaa wɔn sɛ, ‘Hena na ɔwɔ sika kɔkɔɔ? Onyi mma me.’ Afei mede guu ogya mu, na nea efii mu bae ne nantwi ba yi.” 25 Na Mose hui sɛ nnipa no yɛɛ nea wɔn ankasa pɛ, efisɛ Aaron maa wɔn kwan ma wɔyɛɛ nea wɔpɛ+ de guu wɔn anim ase wɔ wɔn atamfo anim.+ 26 Afei Mose begyinaa nsraban no kwan ano bisae sɛ: “Hena na ɔwɔ Yehowa afã? Ɔmmra mmegyina me nkyɛn!”+ Ɛnna Lewifo no nyinaa begyinaa ne nkyɛn. 27 Afei ɔka kyerɛɛ wɔn sɛ: “Nea Israel Nyankopɔn Yehowa aka ni, ‘Obiara mfa ne nkrante mmɔ n’asen. Afei momfa nsraban no apon nyinaa mu, na nea obiara behu no biara, ne nua oo, ne yɔnko oo, n’adamfo oo, onkum no.’”+ 28 Lewifo+ no yɛɛ nea Mose kae no, na wokum nnipa bɛyɛ mpem abiɛsa saa da no. 29 Mose san kae sɛ: “Monhyɛ mo nsam den mma Yehowa+ nnɛ, efisɛ mo mu biara asɔre atia n’ankasa ba ne ne nua,+ na moanya ne hɔ nhyira nnɛ.”+ 30 Afei ade kyee no, Mose ka kyerɛɛ nnipa no sɛ: “Moayɛ bɔne kɛse,+ na mɛkɔ Yehowa nkyɛn. Ebia metumi apata ama mo bɔne.”+ 31 Enti Mose kɔɔ Yehowa nkyɛn kɔka kyerɛɛ no sɛ: “Hwɛ, ɔman yi bɔne sõ, efisɛ wɔayɛ sika nyame!+ 32 Mesrɛ sɛ fa wɔn bɔne kyɛ wɔn,+ anyɛ saa a ɛnde popa me din+ fi nhoma+ a woakyerɛw no mu.” 33 Nanso Yehowa ka kyerɛɛ Mose sɛ: “Nea wayɛ me bɔne no na mɛpopa ne din afi me nhoma mu.+ 34 Afei di ɔman no anim kɔ faako a makyerɛ wo no. Hwɛ, me bɔfo bedi w’anim,+ na da no du sɛ mede asotwe ba a, wɔn bɔne nti mɛtwe wɔn aso.”+ 35 Na Yehowa twee ɔman no asõ sɛ wɔyɛɛ nantwi ba, nea Aaron yɛe no.+


Yohane Adiyisɛm 14 NA-TWI - Dwom foforo - Afei mehwɛe na mihui sɛ - Bible Gateway\nYohane Adiyisɛm 13Yohane Adiyisɛm 15\nYohane Adiyisɛm 14 Nkwa Asem (NA-TWI)\n14 Afei mehwɛe na mihui sɛ Oguammaa no gyina Sion Bepɔw so. Na nnipa ɔpeha aduanan anan ka ne ho a wɔakyerɛw ne din ne n’agya din wɔ wɔn moma so. 2 Na metee nne bi fi soro a na ɛworo so te sɛ nsuworoee a ano yɛ den, na ɛte sɛ aprannaa. Ɛnne a metee no te sɛ dwom a sankubɔfo bi rebɔ wɔ ne sanku so. 3 Na nnipa ɔpeha aduanan anan no ani kyerɛ ahengua no ne ateasefo baanan no ne mpanyimfo no. Wɔtoo dwom foforo bi a gye wɔn a wɔagye wɔn a wɔafi asase so no nko ara na wotumi suae. 4 Wɔyɛ mmarima bi a esiane sɛ wɔne mmea nna no nti, wɔn ho atew. Baabiara a Oguammaa no bɛkɔ no, na wodi n’akyi. Wɔagye wɔn nkwa afi nnipa mu, na wɔne nnipa a wodi kan a wɔde wɔn ama Onyankopɔn ne Oguammaa no. 5 Wɔnka atorosɛm, na mfomso nni wɔn ho.


Yesu Nantee Nsuo So | Yesu Asetena\nƆhene a Ɔwɔ Tumi wɔ Abɔde So\nMATEO 14:22-36 MARKO 6:45-56 YOHANE 6:14-25\nNKURƆFO YƐE SƐ WƆRESI YESU HENE NSO ANYƐ YIE\nYESU NANTEE NSUO SO NA ƆMAA MFRAMA YƐƐ DINN\nAnwonwade a Yesu yɛ maa nnipa mpempem aduane dii no, ɛkaa nkurɔfo no paa. Enti wɔkaa sɛ: “Nokwasɛm nie, odiyifoɔ a ɔreba wiase no nie.” Wɔnyaa adwene sɛ ɔno ne Mesia no, na sɛ ɔbɛdi wɔn so hene a, wɔawie. (Yohane 6:14; Deuteronomium 18:18) Enti wɔyɛɛ wɔn adwene sɛ wɔbɛkyere Yesu de no asi wɔn so hene.\nNanso Yesu huu nkurɔfo no adwene. Enti ɔgyaa nkurɔfo no kwan ma wɔkɔe, ɛnna ɔka kyerɛɛ n’asuafo no sɛ wɔnkɔtena korow no mu nkɔ. Ɛhefa na na wɔrekɔ? Wɔde wɔn ani kyerɛɛ Betsaida, na wɔtwaam toaa so kɔɔ Kapernaum. Yesu deɛ, ɔno nko ara kɔɔ bepɔ so kɔbɔɔ mpae anadwo no.\nƐduu ahemadakye no, na bosome apae ma enti baabi a Yesu wɔ no, na ɔtumi hu korow no. Ná asorɔkye no ano ayɛ den, na na korow no ‘hare ayɛ den ama asomafo no efisɛ na mframa no rebɔ hyia wɔn.’ (Marko 6:48) Afei Yesu sian fii bepɔ no so nantee nsuo no so kɔɔ wɔn nkyɛn. Ná asomafo no ahare korow no “bɛyɛ akwansini mmiɛnsa anaa nnan.” ( Yohane 6:19) Bere a asuafo no huu sɛ Yesu nam nsuo no so no, ɛyɛɛ wɔn sɛ gyama ɔretwam akɔ. Ehu kaa wɔn na wɔteateaam sɛ: “Ɛyɛ daeɛ anaa?”—Marko 6:49.\nYesu kaa wɔn koma too wɔn yam sɛ: “Momma mo bo ntɔ mo yam, ɛyɛ me a; monnsuro.” Nanso Petro kaa sɛ: “Awurade, ɛyɛ wo ampa a, ka ma memfa nsuo no so mmra wo nkyɛn.” Ɛnna Yesu ka kyerɛɛ no sɛ: “Bra!” Afei Petro si fii korow no mu, na ɔhyɛɛ ase nantee po no so kɔɔ Yesu nkyɛn. Nanso bere a Petro huu sɛnea mframa no ano yɛ den no, ne koma tui, na ɔfirii ase sɛ ɔremem. Ɔteaam sɛ: “Awurade, gye me!” Ɛhɔ ara na Yesu tenee ne nsa sɔɔ Petro nsa, na ɔka kyerɛɛ no sɛ: “Wo a wo gyidie sua, adɛn nti na womaa w’adwene hinhimiiɛ?”—Mateo 14:27-31.\nPetro ne Yesu foroo korow no, na mframa no yɛɛ dinn. Asuafo no ho dwirii wɔn. Nanso wohwɛ mu a, anka ɛnsɛ sɛ ɛyɛ wɔn nwonwa, efisɛ na wɔahu sɛ Yesu ayɛ anwonwade ama nnipa mpempem pii paanoo adi; ná saa asɛm no sii nkyɛe. Sɛ wɔtee “paanoo ho asɛm no ase” a, anka ɛrenyɛ wɔn nwonwa koraa sɛ ɔtumi nantee nsuo so na ɔmaa mframa yɛɛ dinn. Bere a wɔhuu nea Yesu ayɛ no, wɔkotow no kaa sɛ: “Woyɛ Onyankopɔn Ba ampa.”—Marko 6:52; Mateo 14:33.\nWɔtwa kɔɔ Kapernaum anafo fam kɔduu Genesaret. Ná Genesaret yɛ kuro a ɛyɛ fɛ, na wodua ade wɔ hɔ a ɛyɛ yie paa. Afei wɔtoo korow no sɛkyɛ na wɔsi kɔɔ asase so. Bere a ɛhɔfo no huu Yesu no, wɔkaee no, na wɔne nkuro a ɛbemmɛn hɔ no mufo kɔsoaa ayarefo bae. Sɛ ayarefo no de wɔn nsa ka Yesu atade ano kɛkɛ mpo a, na wɔn ho ayɛ wɔn den.\nKae sɛ ansa na Yesu reba ha no, ɔyɛɛ anwonwade maa nnipa mpempem pii aduane dii. Saa nkurɔfo no ani baa wɔn ho so no, na Yesu afiri wɔn nkyɛn kɔ. Enti bere a akorow bi fii Tiberia baa hɔ no, wɔforo twaa nsuo no kɔɔ Kapernaum kɔhwehwɛɛ Yesu. Wɔhuu no no, wɔbisaa no sɛ: “Rabi, berɛ bɛn na wobaa ha?” (Yohane 6:25) Yesu kaa wɔn anim, na akyiri yi, yɛbɛhu sɛ ntease wom sɛ ɔyɛɛ saa.\nYesu maa nnipadɔm no aduane dii no, dɛn na na nkurɔfo no pɛ sɛ wɔyɛ no?\nBere a Yesu nantee nsuo so na ɔmaa mframa yɛɛ dinn no, dɛn nti na anka ɛnsɛ sɛ ɛyɛ asuafo no nwonwa?\nYesu duu mpoano kuro bi a ɛbɛn Kapernaum no, dɛn na ɛsii?


Romans 14 NIV – Romafoɔ 14 ASCB | Biblica\nRomans 14 NIV – Romafoɔ 14 ASCB\n1Sɛ obi gyidie sua wɔ mo mu a, monnye no; mo ne no nnnye deɛ nʼadwene kyerɛ no no ho akyinnyeɛ. 2Obi gyidie ma ɔtumi di biribiara, nanso obi a ne gyidie sua no di afuomduane nko ara. 3Ɛnsɛ sɛ deɛ ɔdi biribiara no bu deɛ ɔnni biribiara no animtia; saa ara nso na ɛnsɛ sɛ obi a ɔdi afuomduane nko ara no bu deɛ ɔdi biribiara no atɛn; ɛfiri sɛ, Onyankopɔn agye no. 4Wo ne hwan a wobu obi ɔsomfoɔ atɛn? Ɛyɛ ɔno ankasa ne wura na ɔbɛka sɛ wadi nkonim anaasɛ wadi nkoguo. Na ɔbɛdi nkonim, ɛfiri sɛ, Awurade bɛtumi ama wadi nkonim.\n5Obi dwene sɛ da bi wɔ hɔ a ɛho hia sene nna a aka no. Saa ara nso na onipa foforɔ nso dwene sɛ nna nyinaa yɛ pɛ. Ɛsɛ sɛ wɔn mu biara si nʼadwene pi. 6Obiara a ɔbɛbu da bi kɛseɛ no yɛ saa de hyɛ Awurade animuonyam; obiara a ɔwe nam no we wɔ Awurade din mu, ɛfiri sɛ ɔda Onyankopɔn ase; saa ara na wɔn a wɔnwe nso yɛ saa wɔ Awurade din mu de da Onyankopɔn ase. 7Yɛn mu biara nte ase mma ne nko ara ho na obiara nwu mma ne nko ara ho; 8sɛ yɛte ase a yɛte ase ma Awurade; na sɛ yɛwu a, yɛwu ma Awurade. Enti, sɛ yɛte ase o, yɛwu o, yɛyɛ Awurade deɛ. 9Na yei enti na Kristo wuiɛ, na ɔsɔreeɛ, na ɔnyaa nkwa sɛ ɔbɛyɛ awufoɔ ne ateasefoɔwura.\n10Na wo, afei, adɛn enti na wobu wo nua atɛn? Na wo, adɛn enti na wobu wo nua animtia? Yɛn nyinaa bɛgyina Onyankopɔn anim ama wabu yɛn atɛn. 11Ɛfiri sɛ, Atwerɛsɛm no ka sɛ,\n“ ‘Awurade ka sɛ, mete ase yi,\nobiara bɛbu nkotodwe wɔ mʼanim;\nna obiara bɛpae mu aka sɛ, mene Onyankopɔn.’ ”\n12Yɛn mu biara bɛbu ne ho akonta akyerɛ Onyankopɔn.\n13Ɛno enti, momma yɛnnyae yɛn ho yɛn ho atemmuo. Mmom, deɛ ɛsɛ sɛ modwene ne sɛ, monnyɛ biribiara a ɛbɛma mo nua akɔ bɔne mu. 14Ahotɔsoɔ a mewɔ wɔ mʼAwurade Yesu mu no ma mehunu sɛ biribiara nni hɔ a ɛho nte. Na sɛ obi gye di sɛ biribiara ho nte a, na saa onipa no na ɛho nte mma no. 15Sɛ biribiara a wodi ha wo nua a, ɛnneɛ na wonte hɔ ɔdɔ mu. Mma aduane a wodi no nsɛe onipa a ne enti Kristo wuiɛ no. 16Mma adeɛ a wobu sɛ ɛyɛ no nnye din bɔne. 17Ɛfiri sɛ, Onyankopɔn Ahennie no nyɛ adidie ne ɔnom na mmom, ɛyɛ tenenee, asomdwoeɛ ne ahosɛpɛ a ɛwɔ Honhom Kronkron mu. 18Obiara a ɔsom Kristo saa ɛkwan yi so no, Onyankopɔn agye no ato mu, na nnipa bu no.\n19Ɛno enti, ɛsɛ sɛ yɛtumi tena asomdwoeɛ mu, na yɛboaboa yɛn ho yɛn ho ma obiara nya gyidie a emu yɛ den. 20Nnyina aduane so nsɛe deɛ Onyankopɔn ayɛ. Aduane biara yɛ aduane, nanso sɛ wodi aduane a ɛde ɔfoforɔ bɛkɔ bɔne mu a, ɛyɛ bɔne. 21Ade tenenee a ɛsɛ sɛ woyɛ ne sɛ, wonwe ɛnam, nnom nsã anaasɛ wonyɛ biribi a ɛbɛto wo nua suntidua.\n22Deɛ wogye di wɔ saa asɛm yi ho no, ma ɛnka wo ne Onyankopɔn ntam. Nhyira ne deɛ ɔyɛ nʼapɛdeɛ a ɔnte nka sɛ wɔabu no atɛn. 23Na sɛ ne tirim ntene no deɛ ɔdi ho a, sɛ ɔdi a, Onyankopɔn bu no atɛn, ɛfiri sɛ, deɛ ɔyɛ no mfiri gyidie mu. Biribiara a ɛmfiri gyidie mu no nso yɛ bɔne.\nASCB : Romafoɔ 14


1 Ahene 13 | Intanɛt So Bible| Wiase Foforɔ Nkyerɛaseɛ\n1 Ahene 13:1-34\n13 Bere a Yeroboam gyina afɔremuka+ no ho rehyew afɔrebɔde+ no, Onyankopɔn nipa+ bi nam Yehowa asɛm+ so fi Yuda baa Betel. 2 Ɛnna ɔnam Yehowa asɛm so teɛɛm kyerɛɛ afɔremuka no sɛ: “O afɔremuka, afɔremuka, nea Yehowa aka ni, ‘Hwɛ! Wɔbɛwo ɔbabarima Dawid fie, na wɔbɛfrɛ no Yosia!+ Na ɔde sorɔnsorɔmmea asɔfo a wɔbɔ wo so afɔre no bɛbɔ afɔre wɔ wo so, na ɔbɛhyew nnipa nnompe wɔ wo so.’”+ 3 Na ɔmaa sɛnkyerɛnne+ saa da no sɛ: “Sɛnkyerɛnne a Yehowa aka sɛ ebesi ni: Hwɛ! Afɔremuka no mu bɛpae, na nsõ* a ɛwɔ so no abɔ apete.” 4 Bere a ɔhene tee nokware Nyankopɔn nipa no asɛm a ɔka tiaa afɔremuka a ɛwɔ Betel no, ntɛm ara na Yeroboam yii ne nsa fii afɔremuka no so teɛɛ ne nsa kae sɛ: “Monkyere no!”+ Ɛhɔ ara, ne nsa a ɔde kyerɛɛ no so no senee, na wantumi anka anto ne ho.+ 5 Na afɔremuka no mu paee, na nsõ a ɛwɔ afɔremuka no so bɔ petee sɛnea sɛnkyerɛnne a nokware Nyankopɔn nipa no nam Yehowa asɛm so kae no te.+ 6 Ɛnna ɔhene ka kyerɛɛ nokware Nyankopɔn nipa no sɛ: “Mesrɛ wo, pa Yehowa wo Nyankopɔn no kyɛw ma me, na bɔ mpae ma me na me nsa no nyɛ yiye.”+ Na nokware Nyankopɔn nipa no paa Yehowa kyɛw,+ na ɔhene nsa no yɛɛ yiye, na ɛyɛɛ sɛnea ɛte kan no.+ 7 Ɛnna ɔhene ka kyerɛɛ nokware Nyankopɔn nipa no sɛ: “Ma yɛnkɔ fie na kodidi,+ na menkyɛ wo ade.”+ 8 Nanso nokware Nyankopɔn nipa no ka kyerɛɛ ɔhene sɛ: “Sɛ wode wo fie fã+ mpo ma me a, me ne wo renkɔ,+ na merennidi na merennom nsu wɔ ha. 9 Efisɛ saa na wɔnam Yehowa asɛm so hyɛɛ me sɛ, ‘Nnidi,+ na nnom nsu, na ɔkwan a wobɛfa so akɔ no, nsan mfa so mma.’” 10 Enti osiim faa ɔkwan foforo so na wamfa ɔkwan a ɔnam so baa Betel no so. 11 Ná odiyifo akwakoraa+ bi te Betel, na ne mma kɔkaa nea nokware Nyankopɔn nipa no yɛe wɔ Betel saa da no nyinaa kyerɛɛ no, na nsɛm a ɔka kyerɛɛ ɔhene no nso, wɔka kyerɛɛ wɔn papa. 12 Ɛnna wɔn papa bisaa wɔn sɛ: “Ɛhe na ɔfa kɔe?” Na ne mma no kyerɛɛ no ɔkwan a nokware Nyankopɔn nipa a ofi Yuda bae no faa so kɔe. 13 Ɛnna ɔka kyerɛɛ ne mma no sɛ: “Monhyehyɛ afurum no mma me.” Enti wɔhyehyɛɛ afurum+ no maa no, na ɔtenaa so kɔe. 14 Otiw nokware Nyankopɔn nipa no kɔtoo no sɛ ɔte dua kɛse no ase.+ Ɛnna obisaa no sɛ: “Wone nokware Nyankopɔn nipa a ofi Yuda bae no?”+ Na obuae sɛ: “Ɛyɛ me.” 15 Ɛnna ɔka kyerɛɛ no sɛ: “Ma yɛnkɔ fie na kodidi.” 16 Nanso ɔkae sɛ: “Merentumi ne wo nsan nkɔ, na merentumi ne wo nkɔ fie, na merentumi ne wo nnidi nnom nsu wɔ ha.+ 17 Efisɛ saa na wɔnam Yehowa asɛm so hyɛɛ me+ sɛ, ‘Nnidi, na nnom nsu wɔ hɔ. Ɔkwan a wobɛfa so akɔ no, nsan mfa so mma.’”+ 18 Ɛnna ɔka kyerɛɛ no sɛ: “Me nso meyɛ odiyifo te sɛ wo ara, na ɔbɔfo+ bi nam Yehowa asɛm so aka akyerɛ me sɛ, ‘Ma ɔnsan ne wo mmra wo fie na ommedidi na ɔnnom nsu.’” (Ɔdaadaa no.)+ 19 Enti ɔsan ne no kɔe sɛ ɔrekodidi na wanom nsu wɔ ne fie.+ 20 Na ɛbae sɛ wɔte pon ho no, Yehowa asɛm+ baa odiyifo a ɔkɔsan no bae no nkyɛn; 21 na ɔteɛɛm frɛɛ nokware Nyankopɔn nipa a ofi Yuda bae no ka kyerɛɛ no sɛ: “Nea Yehowa aka ni, ‘Sɛ́ woatew Yehowa ahyɛde so atua+ na woanni mmara nsɛm a Yehowa wo Nyankopɔn de maa wo so,+ 22 na woasan w’akyi akodidi na woanom nsu wɔ beae a ɔka kyerɛɛ wo sɛ: “Nnidi, na nnom nsu wɔ hɔ,” no nti, wo funu renkɔ w’agyanom amusiei.’”+ 23 Ɛbae sɛ odidi nom wiei no, ntɛm ara na ɔhyehyɛɛ afurum maa no, kyerɛ sɛ, odiyifo a ɔde no san bae no. 24 Enti osiim kɔe. Akyiri yi gyata+ tow hyɛɛ no so wɔ kwan so kum no,+ na ɔtow ne funu too kwan no mu. Ná afurum no gyina ho, na gyata no nso gyina funu no ho. 25 Na nkurɔfo bi betwaam na wohuu funu no sɛ ɛda kwan no mu na gyata no gyina funu no ho. Enti wɔbɛbɔɔ amanneɛ wɔ odiyifo akwakoraa no kurom hɔ. 26 Bere a odiyifo a ɔde no san fi ɔkwan no so bae no tee asɛm no, ɛhɔ ara na ɔkae sɛ: “Ɛyɛ nokware Nyankopɔn nipa a ɔtew Yehowa ahyɛde so atua no;+ ɛno nti na Yehowa de no maa gyata sɛ ɔntow nhyɛ no so nkum no sɛnea Yehowa asɛm a ɔka kyerɛɛ no no te.”+ 27 Ɛnna ɔka kyerɛɛ ne mma no sɛ: “Monhyehyɛ afurum no mma me.” Na wɔhyehyɛ maa no.+ 28 Ɛnna osiim kɔe na ɔkɔtoo ne funu no sɛ ɛda ɔkwan no mu, na afurum no ne gyata no gyinagyina funu no ho. Ná gyata no nwee funu no, na onkum afurum no nso.+ 29 Na odiyifo no maa nokware Nyankopɔn nipa no funu so de too afurum no so, na ɔsan de no bae. Enti odiyifo akwakoraa no de no baa ne kurom sɛ ɔrebesu no na wasie no. 30 Na ɔde ne funu no bɛtoo n’ankasa amusiei, na wosuu no+ sɛ: “Due, me nua!” 31 Osiee no wiei no, ɔka kyerɛɛ ne mma no sɛ: “Sɛ miwu a munsie me amusiei a wosiee nokware Nyankopɔn nipa no. Ne nnompe ho na momfa me nnompe ngu.+ 32 Na nea ɔnam Yehowa asɛm so ka tiaa afɔremuka+ a ɛwɔ Betel ne sorɔnsorɔmmea afie+ a ɛwowɔ Samaria nkurow mu+ no, ne nyinaa bɛba mu.”+ 33 Asɛm yi akyi no, Yeroboam ansan amfi ne kwammɔne ho, na mmom ɔsan de ɔmanfo no biara kɛkɛ yeyɛɛ asɔfo+ maa sorɔnsorɔmmea no. Obiara a n’ani gye ho no, ɔmaa no tumi,+ na ɔkae sɛ: “Ma ɔno nso nyɛ sorɔnsorɔmmea sɔfo.” 34 Na eyi bɛyɛɛ Yeroboam fie bɔne+ ne ade a ɛbɛma wɔapopa wɔn na wɔatɔre wɔn ase afi asase so.+\n^ Hwɛ Ex 27:3, ase hɔ asɛm.\n1 Ahene 13


KENKAN WƆ Afrikaans Albanian Amharic Arabic Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Hiligaynon Hungarian Igbo Iloko Indonesian Italian Japanese Kirghiz Korean Latvian Lithuanian Macedonian Malagasy Maya Myanmar Ngabere Norwegian Ossetian Pangasinan Polish Portuguese Romanian Russian Samoan Sepedi Sesotho (Lesotho) Sinhala Slovak Slovenian Spanish Sranantongo Swahili Swedish Tagalog Tatar Thai Totonac Tsonga Tswana Turkish Twi Tzotzil Ukrainian Vietnamese\nDƐN na ɛboaa ɔbea bi a ɔwɔ Philippines ma ogyaee nsawe maa n’abrabɔ yɛɛ papa? Ɛyɛɛ dɛn na obi a ɔbɔ karate wɔ Australia bɛyɛɛ asomdwoe nipa a ɔka Bible mu asɛm? Kenkan saa nnipa yi anom asɛm.\n“Nsakrae no Amma Prɛko Pɛ.”—CARMEN ALEGRE\nAFE A WƆWOO NO: 1949\nƆMAN A OFI MU: PHILIPPINES\nTEBEA A NA ƆWOM: NÁ ƆYƐ ƆKƆWENSANI\nME KAN ASETENA: Wɔwoo me wɔ San Fernando a ɛwɔ Camarines Sur mantam mu. Nanso Antipolo a ɛwɔ Rizal Mantam mu na matena akyɛ. Antipolo yɛ kurow a ɛda mmepɔw mu a afifide ne nnua ayɛ hɔ ma, na bere a mekɔtenaa hɔ foforo no, na ɛhɔ yɛ dinn. Ná mentaa nhu sɛ nnipa nenam abɔnten anadwo. Seesei de, Antipolo abɛyɛ kurow kɛse a nnipa pii te hɔ.\nMitu kɔtenaa Antipolo no, mihyiaa ɔbarima bi a wɔfrɛ no Benjamin, na akyiri yi yɛwaree. Aware no ankɔ sɛnea na mehwɛ kwan. Mifii ase wee nsa de kataa me haw so. Ɛmaa m’asɛm yɛɛ den, na meteetee me kunu ne me mma. Mannya wɔn ho abotare koraa; ná me bo fuw ntɛmntɛm. Ná memfa me kunu nyɛ hwee. Enti asomdwoe a ɛde asomdwoe de, na ebi nni fie hɔ.\nSƐNEA BIBLE NO SESAA M’ASETENA: M’akumaa Editha yɛ Yehowa Dansefo, na ɔkae sɛ ɛbɛyɛ yiye a anka me ne Benjamin mpene so mma Adansefo no ne yɛn mmesua Bible. Yɛpenee so hwɛe sɛ ebia ɛbɛboa yɛn abusua no anaa.\nBible adesua no ma yehuu nneɛma pii a ɛyɛ anigye. Nsɛm a ɛwɔ Adiyisɛm 21:4 no kaa me koma paa. Saa nkyekyɛm no ka wɔn a daakye wɔbɛtena ase daa wɔ asase so paradise wɔ Onyankopɔn Ahenni mu no ho asɛm sɛ Onyankopɔn bɛpopa “wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio.” Ná mepɛ sɛ me nso minya saa nhyira no bi.\nMihui sɛ ɛsɛ sɛ mesesa me suban koraa. Nsakrae no amma prɛko pɛ, nanso nkakrankakra mitumi gyaee nsawe no. Misuae sɛ mɛtɔ me bo ase na manya abotare ama m’abusuafo. Bio nso misuae sɛ menya obu ama me kunu na mabrɛ me ho ase ama wadi abusua no anim.\nBere a me ne Benjamin fii ase kɔɔ Yehowa Adansefo asafo nhyiam no, nea yehui wɔ hɔ no maa yɛn ani gyei paa. Adansefo no ntow kyakya, wɔnnom nsa mmoro so, na wonyiyi nnipa mu. Wɔde nidi ne obu ma obiara. Yehui sɛ ɛno ne nokware som.—Yohane 13:34, 35.\nSƐNEA ABOA ME: Yɛn abusua asetena ayɛ yiye paa. Me ne Benjamin aware asɔ, na yɛde Bible kyerɛkyerɛ nkurɔfo. Yɛn mmabarima baanu no ne wɔn yerenom nso afi ase resua Bible. Yɛn ani da so sɛ ɛrenkyɛ wɔbɛba abɛka yɛn ho ama yɛasom Yehowa. Ade pa biara nni hɔ a yebetumi de yɛn asetena ayɛ a ɛkyɛn eyi.\n“Ná Ɛyɛ me sɛ Biribiara Ntumi Me.”—MICHAEL BLUNSDEN\nAFE A WƆWOO NO: 1967\nTEBEA A NA ƆWOM: NÁ ƆBƆ KARATE\nME KAN ASETENA: Albury na metena nyinii. Ɛyɛ New South Wales kurow fɛfɛ bi a sika wom. Sɛnea nsɛmmɔnedi wɔ kurow kɛse biara mu no, Albury nso, kakra wɔ hɔ, nanso ɛhɔ tena nyɛ hu.\nMisua no, mamfa ɔbrɛ pii mu. Ɛwom sɛ midii mfe ason na m’awofo gyaee aware, nanso wɔhwɛ hui sɛ me ne me nuanom no (ɔbarima biako ne mmea baanu) nsa bɛka nea yehia nyinaa. Mekɔɔ sukuu papa, na misuaa ade yiye. Ná me papa pɛ sɛ miwie sukuu bɛyɛ sikadwuma kɛse. Nanso na m’ani gye agodi ho, na na meyɛ ade wɔ sakreka ne karate mu. Mekɔyɛɛ adwuma wɔ baabi a wosiesie kar, na ɛma minyaa bere pii maa agodi no.\nNá ehia me paa sɛ mɛteɛteɛ m’apɔw mu de anya ahoɔden. Ɛtɔ mmere bi a na ɛyɛ me sɛ biribiara ntumi me. Nea na ɔkyerɛ me karate no hui sɛ anhwɛ a mede m’ahoɔden besisi nkurɔfo, enti ɔkyerɛɛ me nea ɛbɛma matumi ahyɛ me ho so a merenyɛ basabasa. Ade a na ɔtaa si so dua kyerɛ me ne sɛ medi mmara so na madi nnipa nokware.\nSƐNEA BIBLE NO SESAA M’ASETENA: Bere a mifii ase suaa Bible no, misuae sɛ Yehowa kyi awudisɛm. (Dwom 11:5) Ahyɛase no, m’adwene yɛɛ me sɛ karate nyɛ awudisɛm, na mmom ɛyɛ agodi a ɛho nni asɛm. Ɛyɛɛ me sɛ —abrabɔ pa a ɛwom no te sɛ nea Bible kyerɛkyerɛ no ara. Awarefo a wɔne me suaa ade no yɛ Adansefo a wonyaa me ho abotare paa. Wɔanka ankyerɛ me da sɛ minnyae karate no bɔ; Bible no ara na wɔne me suae.\nBere a me Bible nimdeɛ kɔɔ anim na mebɛn Yehowa no, mibehui sɛ adwene a minyae no nteɛ. Bere a misuaa nea Yehowa Ba Yesu yɛe no, ɛkaa me koma. Ná Yesu wɔ tumi paa, nanso wamfa n’ahoɔden anyɛ nkurɔfo basabasa. Asɛm a ɔkae wɔ Mateo 26:52 no kaa me paa. Ɔkae sɛ: “Wɔn a wɔtwe nkrante nyinaa bewu nkrante ano.”\nYehowa ho ade a misuae no maa ɔdɔ ne obu a mewɔ ma no no yɛɛ kɛse. Bere a mibehui sɛ Ɔbɔadeɛ nyansafo ne otumfoɔ no dwen me ho no, ɛkaa me koma paa. Ade biako a ɛkaa me koma paa ne sɛ mibehui sɛ, sɛ mefom Yehowa anaa nneɛma nkɔ yiye na m’aba mu reyɛ abu, na sɛ mampa aba nko ara de a, Yehowa bɛkɔ so anya me ho abotare. Minyaa awerɛkyekye paa wɔ ne bɔhyɛ yi mu: “Me Yehowa wo Nyankopɔn, mikura wo nsa nifa mu; na meka kyerɛ wo sɛ, ‘Nsuro, na me ara mɛboa wo.’” (Yesaia 41:13) Bere a mihui sɛ wakyerɛ ɔdɔ akyerɛ me saa no, mampɛ sɛ biribiara bɛsɛe saa ɔdɔ no.\nNá minim sɛ ade a ɛbɛyɛ den paa sɛ megyae ne karate no. Nso na minim sɛ, sɛ migyae a, Yehowa ani begye, na na migye di yiye paa sɛ som a mɛsom no no ho hia sen biribiara. Migye di sɛ nea ɛsesaa m’adwene koraa ne Yesu asɛm a ɛwɔ Mateo 6:24 a mekenkanee no. Ɛhɔ ka sɛ: “Obiara ntumi nsom awuranom baanu.” Mihui sɛ merentumi nsom Yehowa yiye na mensan mmɔ karate no, anyɛ saa a m’adwene bɛsan akɔ karate no so. Saa bere no, na ɛsɛ sɛ miyi nea mɛsom no.\nNá karate no gyae nna fam. Ɛyɛɛ me anigye san yɛɛ me awerɛhow. M’ani gyei sɛ mereyɛ nea Yehowa pɛ, nanso na ɛyɛ me sɛ manni nea ɔkyerɛɛ me karate no nokware. Nnipa a wɔbɔ karate no, sɛ wɔanni obi nokware a, wobu no sɛ bɔne a wɔmfa nkyɛ. Ebinom koraa de, ɛba saa a anka wobekum wɔn ho mpo.\nNá minhu nea ɛbɛyɛ koraa a metumi akogyina me masta no anim aka sɛ meregyae karate no. Enti migyaee a manka ankyerɛ no, na me ne ɔno ne wɔn a me ne wɔn bɔ karate no nso twaam koraa. Ná minim sɛ karate a magyae bɔ no yɛ ne kwan so. Nanso m’adwene buu me fɔ sɛ mankyerɛkyerɛ me gyidi foforo no mu ankyerɛ wɔn bere a anka ɛyɛ hokwan kɛse ma me sɛ mɛkyerɛkyerɛ mu akyerɛ afoforo. Metee nka sɛ madi Yehowa huammɔ koraa ansa na merefi ase asom no. Ɛho adwennwene hyɛɛ me so. Mmere pii wɔ hɔ a meyɛ sɛ merebɔ Yehowa mpae a, na awerɛhow ahyɛ me so ma meresu.\nƐbɛyɛ sɛ Yehowa huu biribi pa bi wɔ me ho efisɛ ɔmaa anuanom a wɔwɔ asafo no mu no boaa me paa. M’ani sɔɔ ɔdɔ, awerɛkyekye, ne ayɔnkofa a wɔdaa no adi kyerɛɛ me no paa. Dawid ne Bat-Seba ho asɛm a mekenkanee wɔ Bible mu no kyekyee me werɛ. Dawid yɛɛ bɔne a emu yɛ du nanso bere a ofi komam nuu ne ho no, Yehowa de ne bɔne kyɛɛ no. Saa asɛm no a midwinnwen ho nti amma me mfomso no anhyɛ me so.\nSƐNEA ABOA ME: Ansa na meresua Bible no, na obiara asɛm mfa me ho; ná midwen me nko ara me ho. Nanso Yehowa ne me yere a maware no mfe ason no adaworoma, masua sɛnea yedwen nnipa ho. Yɛanya hokwan ne nnipa pii asua Bible, na tebea a na ebinom wom yɛ awerɛhow. Sɛ mihu sɛnea Yehowa dɔ ka ebinom nso ma wɔsesa wɔn abrabɔ no a, ɛma m’ani gye paa; ɛkyɛn sɛ mɛbɔ karate agye mu abodin koraa.\n[Asɛm a wɔafa aka wɔ kratafa 14]\n“Bere a mibehui sɛ Ɔbɔadeɛ nyansafo ne otumfoɔ no dwen me ho no, ɛkaa me koma paa”\n[Kratafa 15 adaka/mfonini]\n“Meda Mo Ase sɛ Mokyerɛw Nsɛm a Ɛhyɛ Nkuran Saa!”\nOsuahu a wokenkanee wɔ Ɔwɛn-Aban yi mu seesei ara no, w’ani gyee ho? Efi August 2008 no, nnipa bɛboro 50 na wɔn suahu aba Ɔwɛn-Aban mu, na emu 2 pɛ na woakenkan yi. Nnipa pii ani gye afã a wɔato din “Bible Tumi Sesa Nnipa” no ho paa. Dɛn na ɛma nkurɔfo ani gye ho saa?\nƐsono baabi a nnipa a wɔn suahu aba Ɔwɛn-Aban mu no biara fi. Wɔn mu bi wɔ hɔ a, ansa na wɔresua Yehowa Nyankopɔn ho ade no na wɔwɔ asetena pa nanso na wonni botae papa biara wɔ asetena mu. Ebinom nso de, na wɔwɔ suban bi a ɛsɛ sɛ wogyae: abufuw bɔne, nnubɔne, ne asabow. Ebinom nso behuu Yehowa som bere a na wosua, nanso wogyae too hɔ kakra. Osuahu yi nyinaa ma yehu sɛ, sɛ obi pɛ sɛ ɔyɛ nsakrae ma Onyankopɔn ani gye ne ho a, ebetumi ayɛ yiye, na sɛ obi yɛ saa nso a, esi no yiye bere nyinaa. Mfaso bɛn na wɔn a wɔkenkan nhoma yi anya afi saa nsɛm yi mu?\nƆkenkanfo bi kae sɛ February 1, 2009 Ɔwɛn-Aban no aboa mmea bi a wɔda afiase.\n◼ Ɔkae sɛ: “Ná mmea a wɔda afiase no pii nso tebea te sɛ nnipa a wɔn suahu baa [Ɔwɛn-Aban no] mu no. Nea ɛma nsɛm no tu mpɔn paa no bi ne sɛ, wɔde sɛnea na nnipa no mu biara te ne sɛnea ɔte seesei no ho mfonini ba mu, na wɔkyerɛ abrabɔ a bere bi na ɔwom nso. Ná wɔn a wɔda afiase no pii bɔ saa bra no bi. Bere a nnipa baanu bi a wɔda afiase kenkan saa osuahu no, wofii ase suaa Bible.”—C. W.\nOsuahu ahorow a aba ɔfã ha no aka Ɔwɛn-Aban akenkanfo pii koma. April 1, 2011 Ɔwɛn-Aban no sɛɛ, ɛkaa ɔbarima bi a wɔfrɛ no Guadalupe Villarreal suahu sɛ, ogyaee mmarima a na ɔne wɔn da no bɛsom Yehowa. Kenkan nkrataa a yɛn akenkanfo no bi akyerɛw abrɛ yɛn no mu abien pɛ.\n◼ “Guadalupe suahu no kaa me koma paa. Ɛyɛ anigye paa sɛ yebehu sɛ, sɛ obi dɔ Yehowa ne n’Asɛm no a, etumi ma ɔsesa koraa!”—L. F.\n◼ “Bere bi a atwam no, sɛ mihyia obiara a na meka me gyidi ho asɛm kyerɛ no; mmarima a wɔne mmarima da mpo ka ho. Nanso nnansa yi de, ɛyɛ a metaa twa saa nnipa no gya, na memmɛn wɔn koraa. Asɛm yi ara na na mihia. Aboa me ama seesei mihu saa nnipa no sɛnea Yehowa hu wɔn; mihu sɛ wobetumi abɛyɛ n’asomfo.”—M. K.\nOnipa foforo nso a ne suahu kaa akenkanfo koma paa ne Victoria Tong. Ne suahu no baa August 1, 2011 Ɔwɛn-Aban no mu. Victoria kaa amanehunu a ɔfaa mu wɔ mmofraberem. Ogye toom sɛ, mfe pii a ɔde som Yehowa no nyinaa akyi no, na ɛda so yɛ den ma no sɛ ɔbɛte ase sɛ Yehowa dɔ no. Afei nso ɔkyerɛɛ ade a aboa no nkakrankakra ama wate ase sɛ Yehowa dɔ no. Yɛnhwɛ nea akenkanfo bi ka faa n’asɛm no ho.\n◼ “Victoria asɛm no te sɛ m’asɛm. Mafa amanehunu pii mu. Mebɔɔ asu bɛyɛɛ Ɔdansefo akyɛ. Ne nyinaa akyi no nsɛm pii ba me tirim ma mebotow. Nanso Victoria asɛm no ama me ahoɔden foforo a mede beyi saa adwene no afi me tirim na mahu me ho sɛnea Yehowa hu me.”—M. M.\n◼ “Bere a misua no, mehwɛɛ aguamansɛm ma ɛkaa me hɔ, nanso mebɔɔ mmɔden tetew me ho. Nnansa yi ara masan akɔhwɛ bio. Asafo mu mpanyimfo aboa me ama matumi adi so. Mpanyimfo no ama mate ase sɛ Onyankopɔn dɔ me na ɔde me bɔne akyɛ me. Nanso, ɛtɔ mmere bi a, mete nka sɛ me so nni mfaso na Yehowa nnɔ me. Victoria suahu no a mekenkanee no aboa me paa. Afei de mabehu sɛ, sɛ meka sɛ Onyankopɔn ntumi mfa me bɔne nkyɛ me a, na mepɛ sɛ mekyerɛ sɛ me bɔne no sõ dodo ma ne Ba no afɔrebɔ no. Matwa osuahu no ato baabi, enti bere biara a mɛte nka sɛ me so nni mfaso no mekenkan dwennwen ho. Meda mo ase sɛ mokyerɛw nsɛm a ɛhyɛ nkuran saa!”—L. K.\nShare Share Bible Tumi Sesa Nnipa\nw12 7/1 kr. 12-15


Deuteronomium 3 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xhosa Yoruba Zambian Sign Language Zimbabwe Sign Language Zulu\nWodii Basan hene Og so nkonim (1-7)\nWɔkyekyɛɛ nsaase a ɛwɔ Yordan apuei fam no (8-20)\nƆka kyerɛɛ Yosua sɛ ɛnsɛ sɛ osuro (21, 22)\nMose renkɔ asaase no so bi (23-29)\n3 “Afei yɛdan yɛn ho, na yɛfaa Basan Kwan so foro kɔe. Na Basan hene Og de ne nkurɔfo nyinaa behyiaa yɛn sɛ ɔne yɛn rebɛko wɔ Edrei.+ 2 Ɛnna Yehowa ka kyerɛɛ me sɛ, ‘Nsuro no, efisɛ mede ɔne ne nkurɔfo nyinaa ne n’asaase bɛhyɛ wo nsa, na sɛnea woyɛɛ Amorifo hene Sihon a na ɔte Hesbon no, saa ara na wobɛyɛ no.’ 3 Enti Yehowa yɛn Nyankopɔn de Basan hene Og nso ne ne nkurɔfo nyinaa hyɛɛ yɛn nsa, na yekunkum wɔn nyinaa na anka ne nkurɔfo no baako mpo. 4 Saa bere no, yɛfaa ne nkurow nyinaa. Kurow baako mpo nni hɔ a yɛannye amfi wɔn nsam. Yɛfaa nkurow 60 wɔ Argob asaase so nyinaa, kyerɛ sɛ, Og ahemman a ɛwɔ Basan no.+ 5 Ná ne nyinaa yɛ nkurow akɛse a ɛwɔ afasu atenten ne apon akɛse a nnade deda akyi. Eyinom da nkyɛn a, na nkurow nketewa pii a enni afasu nso ka ho. 6 Ne nyinaa akyi no, yɛsɛee nkurow no pasaa+ sɛnea yɛyɛɛ Hesbon hene Sihon no; yɛsɛee kurow biara, na yekunkum emu mmarima, mmea, ne mmofra nyinaa.+ 7 Na wɔn nyɛmmoa ne nneɛma foforo a ɛwɔ nkurow no mu de, yɛfae. 8 “Saa bere no, yegyee asaase no fii Amorifo ahemfo baanu+ a na wɔwɔ Yordan mantam mu no nsam, efi Arnon Bon* ho kosi Hermon Bepɔw ho.+ 9 (Ná Sidonfo frɛ saa bepɔw no Sirion, na Amorifo nso frɛɛ no Senir.) 10 Afei yɛfaa nkurow a ɛwowɔ bepɔw so asaase tratraa so no ne Gilead ne Basan nyinaa kosii Saleka ne Edrei,+ nkurow a ɛwɔ Og ahemman mu wɔ Basan no. 11 Saa bere no, na Basan hene Og nkutoo ne Refaimni a waka. Mpa a wɔde ne funu too so no, dade* na wɔde yɛe. Mpa yi da so si Ammonfo kurom wɔ Raba. Sɛ wosusuw no basafa* mu sɛnea obiara nim no a, ne tenten yɛ basafa akron, na ne tɛtrɛtɛ yɛ basafa anan. 12 Saa bere no na yɛfaa nsaase yi: efi Aroer+ a ɛwɔ Arnon Bon* ho ne Gilead mmepɔw mu no fã, na mede nkurow a ɛwowɔ hɔ no ama Rubenfo ne Gadfo.+ 13 Na mede Gilead asaase a aka ne Og ahemman a ɛwɔ Basan nyinaa ama Manase abusuakuw no fã.+ Argob a ɛka Basan asaase ho no nyinaa, edin a na wɔde frɛ hɔ ne Refaim asaase. 14 “Manase ba Yair+ faa Argob asaase+ no nyinaa besii Gesurfo ne Maakatfo+ hye so. Na ɔde ne din too Basan nkuraa a ɛwowɔ hɔ no so, na wɔafrɛ hɔ Hawot-Yair*+ abesi nnɛ. 15 Mede Gilead nso ama Makir.+ 16 Rubenfo ne Gadfo+ nso, mede asaase a efi Gilead kosi Arnon Bon* no mfinimfini ama wɔn. Ɛba ara besi Yabok Bon ho wɔ Ammonfo hye so, 17 ne Araba ne Yordan asaase no ho kɔfa Kineret besi Araba Po anaa Nkyene Po* no ho wɔ Pisga mmepɔw no ase, ɛrekɔ apuei fam no.+ 18 “Ɛnna meka kyerɛɛ mo sɛ: ‘Yehowa mo Nyankopɔn de asaase yi ama mo sɛ momfa. Mo mu mmarima akantinka nyinaa bɛfa wɔn akode adi mo nuanom Israelfo anim+ atwa akɔ asaase no so. 19 Mo yerenom, mo mma nkumaa, ne mo nyɛmmoa (nyɛmmoa nso de, minim sɛ mowɔ pii), eyinom nkutoo na wɔbɛtena nkurow a mede ama mo no mu 20 kosi sɛ Yehowa bɛma mo nuanom ahome sɛnea wayɛ ama mo no, na wɔafa asaase a Yehowa mo Nyankopɔn de bɛma wɔn wɔ Yordan agya no. Ɛno akyi no, mubetumi asan aba asaase a mede ama mo no so.’+ 21 “Saa bere no, meka kyerɛɛ Yosua+ sɛ, ‘W’ankasa wode w’aniwa ahu nea Yehowa wo Nyankopɔn de ayɛ ahemfo baanu yi. Saa ara na Yehowa bɛyɛ ahemman a moretwa akɔ mu no nyinaa.+ 22 Munnsuro wɔn efisɛ Yehowa mo Nyankopɔn na ɔreko ama mo.’+ 23 “Afei mesrɛɛ Yehowa saa bere no sɛ, 24 ‘O Awurade Tumfo Yehowa, woama w’akoa rehu wo kɛseyɛ ne wo basa a ɛyɛ den no.+ Onyame bɛn na ɔwɔ soro anaa asaase so a obetumi ayɛ wo nnwuma akɛse yi bi?+ 25 Mesrɛ wo, ma mintwa nkɔhwɛ asaase pa a ɛwɔ Yordan agya no, bepɔw so asaase fɛfɛ no ne Lebanon.’+ 26 Nanso mo nti, Yehowa bo a efuw me no, na ennwoe,+ enti wantie me. Mmom Yehowa ka kyerɛɛ me sɛ, ‘Twa so! Mmɔ asɛm yi so nkyerɛ me bio. 27 Foro kogyina Pisga+ na ma w’ani so hwɛ atɔe ne atifi ne anaafo ne apuei, na Yordan de, worentwa.+ 28 Fa Yosua yɛ ɔman no kannifo,+ na hyɛ no nkuran na hyɛ no den, efisɛ ɔno na obedi ɔman yi anim atwa akɔ,+ na asaase a wuhui no, ɔno na ɔbɛma wɔn nsa aka.’ 29 Nsɛm yi nyinaa sisii bere a na yɛte bon no mu wɔ Bet-Peor anim no.+\n^ Anaa “Arnon Subon.”\n^ Ebetumi nso akyerɛ, “ɔbo tuntum.”\n^ Ɛkyerɛ, “Yair Ntamadan Nkurow.”


Nkɔmbɔ Kwan Do | Akenkan & Nkyerɛkyerɛ\nNkɔmbɔ Kwan Do\nDZA ƆSƐ DƐ EYƐ: Kasa dɛ mbrɛ ekasa dabaa no, na ma mbrɛ isi tse nka wɔ asɛntsir no nye w’etsiefo no ho no nda edzi.\nSie abotar siesie wo ho na bɔ ho mpaa. Bɔ mpaa hwehwɛ Jehovah no mboa na ama edze w’adwen eesi asɛm a ebɛkã no do na nnyɛ woara woho do. Ma nsɛntsitsir a epɛ dɛ ekã ho asɛm no ntsena w’adwen mu. Fa wankasa wo nsɛm kyerɛkyerɛ nsɛm mu; mma nnkenkan nsɛm no a woetsintsim no ara kɛkɛ.\nSɛ eyɛ w’adwen dɛ ebɛkenkan asɛm bi efi Bible anaa asafo nwoma fofor bi mu a, hu no mu nsɛm no yie na ama w’akenkan no aatoatoa mu. Sɛ ebɛkenkan asɛm a obi akã a, fi nkãtse mu kenkan, naaso mma nnyɛ ma ɔnntra do.\nFi w’akoma mu kasa. Dwen siantsir a ohia dɛ w’etsiefo no tse asɛm no ho. Fa w’adwen si hɔn do. Eyɛ dɛm a mbrɛ isi gyina hɔ, mbrɛ isi totow wo nsa, nye mbrɛ isi yɛ w’enyim no bɛkyerɛ dɛ ifi w’akoma mu na erekasa, na ɔbɛda anyɛnkofa su edzi.\nKasa dɛ mbrɛ ekasa dabaa no, naaso ɔno nnkyerɛ dɛ fa wo nsɛm no dzi agor anaa kasa dɛ mbrɛ epɛ biara. Sɛ edze nsɛm a no mu da hɔ nye kasa ho mbra dzi dwuma a, ɔbɛma enyidzi a ɔwɔ asɛm a erekã no mu no ada edzi.\nHwɛ w’etsiefo no enyim. Sɛ ɔnnyɛ mfom wɔ beebi a ewɔ no dɛ ebɔkɔ do ahwɛ w’etsiefo no enyim a, yɛ no dɛm. Sɛ erema ɔkasa a, dɛ nkyɛ ebɔhwɛ dɔm no anaa edze w’enyiwa bɛfa hɔn mu kɛkɛ no, hwɛ etsiefo no enyim nkorkor.\nSɛ erekasa a, ebɛyɛ dɛn aka w’etsiefo no hɔn akoma ato hɔn yamu?\nFa mona Fa mona Nkɔmbɔ Kwan Do\nAkenkan Na Nkyerɛkyerɛ—Nkɔmbɔ Kwan Do\nth adzesua 2 kr. 5